text:
Setso sa Setswana
Setso se bua ka mekgwa, boitshwaro mo dithulaganyong le mo ditirong tsa morafe. Di kaya botlhale jwa morafe mo go rarabololeng mathata le go dira ditshono gore go nne le tswelelopele mo botshelong.
Gape setso se bua ka tsela eo re tshwanetse go itswara ka yona, tlotlo, Maitseo a a amogeletsegang bogolo thata go iketse gore o tswa ole kae?
Contents
- 1 Setso le Ngwao tsa Setswana
- 2 Seaparo
- 3 Ditiro Tsa Diatla/Botakie
- 4 Tse di Nyeletseng
- 5 Tse di sa leng teng
- 6 Tlatlana
- 7 Leselo
- 8 Motlhotlho
- 9 Moseme
- 10 Ela Tlhoko
- 11 Matlalo
- 12 Megopo
- 13 Merufa
- 14 Dinkgo
- 15 Diletso
- 16 Mefuta ya mmino wa Setswana
- 17 Ditlhopa tsa Setswana tse di gatisitseng
- 18 Dikgoge tsa kwa ntle
Setso le Ngwao tsa Setswana[baakanya | edit source]
Mo Batswaneng Setso le Ngwao di botlhokwa thata. Melao ya Setswana ga e kwalwe fa fatshe go buisiwa ke mongwe le mongwe, ebile ga e tsamaisane le bogolo jwa dingwaga tsa motho. Se se raya gore fa o sa nyala kgotsa o sa nyalwa ga o kitla o itse molao wa lenyalo, le fa le ka tshwaraganngwa fela ke magiseterata la se ka la laiwa ke bagolo, ga lo tsene fa go laiwa banyalani ba bangwe ka gore lona lo jele molao wa sekgowa fela. Fa o le mogolo o tswalelwa kwa ntle fa ngwana wa gago a nyala kgotsa a nyalwa wena o sa laiwa mo nyalong. O ka nna malome, rangwane kgotsa rakgadi fela mo molaong o ikgogela kwa morago fa setlogolo se laiwa. Mengwe ya melao ke fa banyalani ba tsena mo ntlong, go na le molao o ba o fiwang, fa o sa tsenngwa mo ntlong ka molao ga o tsene fa go na le tiro ya mofuta o, gore go tsena bana ba gago ga go tshwenye. Molao mongwe ke wa go rupa, fa o sa tswe bogwera kgotsa bojale ga o a tshwanela goitse gore go dirwang, o le monnamogolo gongwe mosadimogolo.
Gompieno go na le ketsaetsego ya gore melao e mentsi ga e salwe morago ka tshwanelo, mme go botlhokwa gore re se ka ra letlelela bophelo jwa segompieno jo bo tletseng ka mafaratlhatlha a tekenoloji go re fenya. Ka gompieno bontsi ba rona re phela mo metseng setoropo re tshwanetse re tsamaye ka thuto e bagolo ba rona ba re e tlogeletseng go e dirisa kwa rephelang teng, re diragatse ditiro tsa rona tsa setso tse di kgonagalang fa re nnang teng, re se ka ra tsaya gore ka e se mo magaeng re ka seka ra diragatsa setso sa rona. Ga ntsi ga re dirise meila ya rona jaaka re tshwanetse ka re phela mo ditoropong, fa gotwe o seka wa ja o e me ka maoto gongwe o seka wa jela mopitseng, gore o kwa Seborogo, Jeremane kgotsa Fora fa o le Motswana se dire jalo.
Seaparo[baakanya | edit source]
Tshega, Makgabe, Serampheetšhane, sedirwa ka letlalo la phatla ya kgomo. Motlokolo: sephinya,mateis
Ditiro Tsa Diatla/Botakie[baakanya | edit source]
Go na le dilo tse dintsi tse di ntseng di itirelwa ka diatla go tswa bogologolong. Dingwe tsa dilo tse di setse di lebetswe mo malatsing a segompieno, fa tse dingwe di ntse di tsweletse di dirwa. Dilo tse di ne di direlwa go dirisiwa, mme jaanong gompieno bontsi jwa tsone di dirisediwa go kgabisa.
Tse di Nyeletseng[baakanya | edit source]
Mo tlholegong ya Setswana, Batswana ba ne ba itse go gakolosa tshipi, ba itirele dilepe, digai, dithipa, megoma e e otolang, le tse dingwe tse ba neng ba di tlhoka go itshetsa le go iphemela ka tsona. Mo malatsing ano kitso e ya go gakolosa tshipi e tsamaile, le gone go itirela dilwana tse tsa tshipi go nyeletse. Batswana ba kile ba be ba kgona go ipetlela selepe sa ntwa - magagana; mme gompieno kitso eo e ile le beng ba yona
Tse di sa leng teng[baakanya | edit source]
Bontsi jwa dilwana tse di itiretsweng ka diatla di sa ntse di le teng le gompieno. Dingwe tsa dilwana tse, jaaka tlatlana, di diretse Botswana mo mafatsheng a mantsi. Dingwe tsa dilwana tseo ke tse:
Tlatlana[baakanya | edit source]
Tlatlana ya Botswana, e e dirwang bogolo thata kwa Maun, e galalediwa thata mo ditshupong tsa mafatshefatshe tsa ditiro tsa diatla. E bonwa e le nngwe ya ditiro tse di dirilweng ka botswerere le kitso e e tswang mo mading a motho.Tlatlana ya Setswana e logwa ka lotlhaka lwa noka.Tlatlana ya Botswana e setse e rekisiwa mo mafatsheng a mantsi mme ka go rialo e tsisetsa lefatshe leno madi a a tswang mo mafatsheng a sele Tlatlana e e kgabisiwa ka mefutafuta, e be e logwe ka dilekanyo, tse di farologanyeng. Go na le tse ditona le tse dinnye, tse di kgonang go pegwa mo loboteng, go kgabisiwe ka tsona[1].
Leselo[baakanya | edit source]
Kwa ntle ga tlatlana, Batswana ba tswa kgakala ba itse go loga loselo. Lone lo logwa ka thupa ya moretlwa, e fatotswe’, e bile kwataboloditswe makwati. Le lone jaaka tlatlana, lo logwa dilekanyo tse di farologanyeng, lo bile lo setse lo dirisediwa go kgabisa. jalo le lone lo rekwa kwa mafatsheng a sele [2].
Motlhotlho[baakanya | edit source]
Kwa tshimologong motlhôtlhô o ne o logelwa go tlhotlha bojalwa. One o logwa ka makhaši o o tlhogang fa thoko ga noka. le gale gompieno o setse o logelwa go rekisediwa ba ba ka kgabisang ka one mo matlung.
Moseme[baakanya | edit source]
Moseme gongwe legôgô o logwa ka mokhaši jaaka motlhô tlhô. One o ne o dirisiwa go alwa fa fatshe ke bomme fa ba itapolositse, ba tsere dikgang, kgotsa ba le mo mererong. Le one mo malatsing ano o setse o dirisediwa go kgabisa, bogolo jang mo ditoropong.
Ela Tlhoko[baakanya | edit source]
Kwa ntle ga dilwana tse di fa godimo tse, Batswana ba kgona go loga dika-dinkgo ka lotlhaka, jaaka tlatlana, di be di direlwe le dikhurumelo. Tsone maikaelelo a go di dira ke go kgatlha ba ba eletsang go kgabisa ka tsone, le go supa kitso ya mologi mo tirisong ya lotlhaka.Dilo tse tsotlhe di supa kitso e e nonofileng ya tlholego ya batho mme e bile di fa lefatshe la Botswana leina la gore le lone le na le seabe mo tsweledisong ya ngwao, ya losika loomotho.
Matlalo[baakanya | edit source]
Ke selo se se itsegeng thata gore go suga matlalo go tswa le Motswana kgakala. Pele ga Basweu ba tla ka matsela, Batswana ba ne ba apara diaparo tsa matlalo. Banna ba ne ba apara diphae, fa basadi bona ba apara diphaeyana. Gape go ne go dirwa methikga ka matlalo, mme go binwe ka yona.Go ne go sugwa matlalo go dirwa diphate, thari e e belegang ngwana, lekuka la madila, kuane ya banna, go be go sugwe dikgole go golega dikgomo le go di katlola fa di gangwa. Diphate tse di aparwang sekobo, le tse di phuthang dithoto di ne di sugwa boleta le bontle,go na le tse di alwang fa fatshe.
Ka ntlha ya go bona ditšhaba tsa seeng di kgatlhegela diphate tsa Setswana, gompieno diphate di sugwa, di rokwe, di be di kgabisiwe ka bokgabane jo bo tsikinyang leitlho la molebi. Ke ka moo le Batswana jaanong ba setseng ba kgabisa ka diphate mo matlung a a bone Ga ba tlhole ba di rekela go di ala. Le gale kwa metseng ya magae go sa ntse go na le ba ba di alang, le fa theko ya tsona e iteile batho tsebe.Diphate tse dingwe di ntlafadiwa ka go tshwaraganya matlalo a diphologolo tse di farologanyeng, go dira phate e le nngwe, Fale le go sa ntse go bonwa diaparo tsa matlalo, jaaka borokgwe, baki, phaeyana, jalo jalo. Go gongwe dibaki di segwa ka matlalo a bophokojwe, mme a se ke a ntshiwe bobowa gore a nne mantle.
Megopo[baakanya | edit source]
Le fa megopo e sa tlhole e dirisediwa go jela, fela go sa na le dithakga tse di e betlang. Mogopo o betlwa ka logong lwa monato, mophane, morula, le tse dingwe. Mo malatsing ano megopo e betlelwa go rekisiwa le go kgabisa mo matlung. Le yona e setse e betlwa ka mekgwa e mentsi go e ntlafatsa le go e tlhabolola. Mengwe e betlelwe dikhurumelo.Jaaka ditlatlana, le megopo e betlwa ka dilekanyo tse di farologanyeng gore batho ba e rekele mabaka a a farologanyeng.Godimo ga megopo go betlwa le dintshwana, dikika, metshe le dipora - dinno tsa Setswana tse di betlilweng ka logong fela. Go betlwa le ditilo tsa dikgojana, mme di kgabisiwe ka mekgwa e mentsi
Babetli ba setse ba. betla dikikanyana, metshenyana, le dikopi tse tse ba di direlang gone go kgabisa fela. Mo e a be e le go supa kitso ya Motswana ya go dira ka logong le petlwana.Kwa ntle ga megopo le tse di setseng di umakilwe, go na le dilo tse dingwe tse dintsi tse di betlwang ka logong, jaaka lore, setshwantsho sa motho, kgomo, tau, tlou, le diphologolo tse dingwe, le ka dinonyane le digagabi tota.Mo ntlheng e go ka twe kgwebo e thusitse thata, gonne fa di ne di sa betlelwe go rekisiwa, bontsi jwa tsone di ka be di setse di nyeletse, jalo dikokomana tsa rona di ka be di latlhegetswe ke kitso ya ngwao ya segabona.
Merufa[baakanya | edit source]
Morufa ke kgamelo e e betlilweng ka logong. Batswana ba le bantsi gompieno ga ba tlhole ba itse kgamelo e. Ka ntlha ya kgwebo, re sa ntse re wela kgamelo e e rekisiwa; ka jaana e sa tlhole e dirisiwa mo go gameng.Ke selo se se kgatlhang go lemoga gore e rile pele ga ditšhaba tsa Bophirima di tla mono ga rona, batho ba ne ba ipheditse ka dilo tse ba di tlhokang mo matshelong a bona a gale.
Dinkgo[baakanya | edit source]
Nkgo ya Setswana le yona ke nngwe ya ditiro tsa diatla tlholegileng le ngwao ya Setswana. Yona e botšwa ka mmopa, e besiwe gore e tie. Ka jaana le yona e kgatlhisa thata, babopi ba yona ba e bopa ka go e ntlafatsa le go e kgabisa ka ditsela tse di farologanyeng. Ga e tlhole e dirisiwa thata go beela metsi kgotsa bojalwa, mme jalo ba ba e rekang gantsi ba e rekela go kgabisa ka yona
Diletso[baakanya | edit source]
Maitiso a Setswana go gongwe a ne a loisiwa ka go dirisa diletso tse di itiretsweng. Dingwe tsa diletso tse ke moropa, serankure/segaba/sebintsolo, phala e e dirilweng ka lonakana lwa phala, kgotsa lwa phudufudu, le tse dingwe jalo.Ka jaana gompieno dilo di tlhabolotswe ka bontsi, dingwe tsa diletso tse ga di tlhole di dirisiwa mo dipineng. Bontsi jwa tsona gompieno di bonwa di kgabisitse mo matlung, kgotsa di tlhaga fa go na le meletlo e megolo ya semmuso [3].
Mefuta ya mmino wa Setswana[baakanya | edit source]
TSUTSUBE, PHATISE, HOSANA, HURU, SETAPA SA DIPHATE LE MMAMARUTLE.
Mmino wa Setswana fela jaaka mmino wa ditso tse dingwe, Ke sekgantshwane, ebile ke sekao sa Setshaba sa Setswana. O farologane ka mokgwa o o diragadiwang ka teng. bogolojang fa re lebile dikao tsa ditso tse dingwe mo Aforika. Didiriswa tsa teng ga se tsa manobonobo mme di natifisa pina thata, jaaka mokgwa wa go opa diatla, Matlhao le diphala. Molodi wa pina ya Setswana o supa gore Batswana ke bo mang le gore Botshelo jwa bona bo ntse jang. Mo mminong go bonala Boitumelo, Kutlobotlhoko, Metshameko, kalafi, Kaloso le ditiro tse di amanang le setso tse di dirwang ngwaga le ngwaga jaaka go rapelela Pula le ka nako ya thobo.
Ditlhopa tsa Setswana tse di gatisitseng[baakanya | edit source]
1. Maletangwao Cultural Troupe Montshiwa (Mafikeng) 2. Mosekaphofu Cultural Mull Lorwaneng (Mafikeng) 3. MmaAusi Montshiwa ( Mafikeng) 4. Mebala Lotlhakane (Mafikeng) 5. Tswelelang Traditional Group Logageng (Mafikeng) 6. Serankure Marimba Lotlamoreng (Mafikeng) 7. Serake Traditional Group Serake (Lehurutshe) 8. Bana Ba Kgwale Borakalalo (Lehurutshe) 9. Mma Mpelegele Ngwana Bapong (Rustenburg) 10. Maipela Ka Ngwao Jobetina ( Klerkdrop ) 11. Vision Youth Jobetina ( Klerkdrop) 12. Kopano Ke Matla Jobetina ( Klerkdrop) 13. Thaga Tsa Ga Mme Halenyane Sekhing ( Taung) 14. Mahube Lokaleng ( Taung) 15. Seramphetshane Unit 2 (Mogwase) 16. Ngwao ya Tshona Batlharos ( Kuruman) 17. Ba Ga Phadima MaMmebe ( Kuruman) 18. Dialogane Tsa Tlhaping Magwagwe ( Kuruman) 19. Dinkwe tsa Phuduhudu Dithakong ( Kuruman) 20. Serantlhatlha Ganyesa (Ganyesa) 21. Ngwao Boswa Kudunkgwane ( Ganyesa) 22. Olebogeng Babuseng Seoding ( Taung ) 23.reaipela cultural group(leeudoringstad) 24. Moepathotse Cultural Group Letsopa (Ottosdal).25.Dithamaga Cultural Group (Boikhutso village-Ventersdorp)


c: text/html

text:
Glody Dube
Contents
Tshimololo[baakanya | edit source]
Glody Dube (o tshotswe ka Phukwi a tlhola gabedi ngwaga wa 1978 mo Matshelagabedi ) ke motlabogi wa Botswana yo o itebagantseng le mabelo a a fagare a selekanyo sa makgolo a borobabobedi.Glody o tsene sekolo se se potlana kwa Matshelagabedi Primary School ka ngwaga wa 1985-1992 a ya go tsweledisa dithuto tsa gagwe kwa Matsiloje Secondary School ka ngwaga wa 1993-1996.O ne a dira bontle mo dithutong tsa gagwe tse dikgolwane.
Katlego ya gagwe[baakanya | edit source]
Motlabogi ebong Glody Dube o ne a tlhopiwa go nna leloko la Botswana Arthlets Association ka ngwaga wa 2007 morago ga go tlogela go tlabogela lefatshe la Botswana.E ne e le modiri yo o ratang tiro ya gagwe mo maemong a bokwaledi jwa lekoko la BAA.O ntse o direla mo lekokong la BAA le fa mo bosheng a ne a kgaphelwa ka fa tlhoko ntateng ya boitsholo jwa gagwe jo bo neng bo sa jese diwelang ba lekoko la gagwe.Mme o ne a itshwarelwa mme ba mmusetse.
Diphenyo tsa gagwe[baakanya | edit source]
0 |- !colspan="6"|a ametse Template:BOT |- 2000 |Metshameko ya mafatshefatshe
|Sydney, Australia |maemo a bosupa |{0}Sekgele sa makgolo a borobabobedi{/0}
| |- |2001 |Bomampudi jwa moteng lefatshe ka bophara |Lisbon, Portugal |Maemo a botlhano |{0}Sekgele sa selekanyo sa makgolo a borobabobedi{/0}
| |- 2002. |Metshameko ya Mafatshefatshe
|Manchester, England |maemo a borobabobedi |{0}Sekgele sa selekanyo sa makgolo a borobabobedi{/0}
| |}
Bogolo jwa gagwe[baakanya | edit source]
- Sekgele sa selekanyo sa makgolo a borobabobedi - 1:44.59 min (2001) - tshupo ya setshaba ke 1:44.47 min.[1]
- 1500 metres - 3:39.60 min (2001) - tshupo ya setshaba
Bokhutlo[baakanya | edit source]
Glody o kile a baya lefatshe la Botswana mo mmepeng ka go dira sentle kwa dikgaisanong tsa mabelo tse a neng a di tsenelela.O itsege lefatshe ka bophara ka gore o nale polelo ee kgatlhisang matlho ke ka moo a itsegeng.Re ka mo tshwantshanya le Mme Amantle Montsho yo gompieno a dira sentle le e ne mo mabelong.
Dipadi tse dingwe[baakanya | edit source]
[[Category:O tshotswe ka 1978 ]] [[Category:Batlabogi ba Botswana ]] [[Category:Batlabogi kwa metshamekong ya mafatshefatshe ya ngwaga wa 1998. ]] [[Category:Batlabogi kwa metshamekong ya selemo ya mafatshe ka ngwaga wa 2004 ]] [[Category:Batlabogi kwa metshamekong ya mafatshefatshe ka ngwaga wa 2010. ]] [[Category:Batlabogi kwa metshamekong ya selemo ya mafatshe ngwaga wa 2004. ]] [[Category:Batlabogi ba mafatshe ba Botswana ]]

robotstxt: allowed

filter: keep


text:
Stories
Leinane le le makatsang la ga Zimkhitha yo o kokobetseng
Go kile ga nna le mosetsana leina la gagwe e le Zimkhitha yo o neng a se ke a emisa go tshega. O ne a galefisa rraagwe. Ka letsatsi le lengwe o ne a kgweetsa sejanaga a mo isa gae go tswa kwa sekolong. Fa a simolola go tsena mo tseleng e e lebang gae, o ne a setse a utlwile! O ne a emisa koloi.
“A o tlile go emisa go tshega kgotsa a o tlile go tsamaya ka maoto go ya kwa gae?” o ne a botsa. Mme fela Zimkhitha o ne a tshegela kwa godimo le go feta.
“Go siame,” o ne a rialo, “o ka nna wa tsamaya wa ya gae ka maoto.” O ne a mo folosa mo sejanageng mme ene a kgweetsa go ya gae.
“Zimkhitha o kae?” go ne ga botsa mmaagwe fa rraagwe a tsena mo mojakong o o kwa pele. “Ke apeile dijo tse a di ratang thata tsa selalelo.”
“Ao mmaabo,” rraagwe a rialo. “Ke dirile gore a tle gae ka maoto go tswa kwa tsela e retologang teng gonne o ne a sa batle go emisa go tshega.”
“Ngwanake yo ke mo ratang?” ga lela mmaagwe Zimkhitha. “O dirile gore ngwanake yo ke mo ratang a tle gae ka maoto? A le nosi? Re tshwanetse go tsamaya re ye go mmatla.” Ba ne ba batla ba be ba batla, mme go ne go se motlhala wa ga Zimkhitha.
“O mo tlogetse kwa kae?” Mme o ne a botsa. “O kae, Ron?”
“Ao mogatsaka,” go ne ga buela rraagwe Zimkhitha kwa tlase, a tlhola ka fa tlase ga setlhatshana sengwe le sengwe le mo godimo ga setlhare sengwe le sengwe.
“Zimkhitha!” ga bitsa mmaagwe. “O kwa kae?”
Mosadi o ne a emisa sejanaga sa gagwe. “A nka go thusa?” a botsa.
“Re timeletswe ke mosetsana wa rona yo monnye,” ga bua mmaagwe Zimkhitha. “A o mmone?”
Mosadi o ne a kgweetsa go dikologa mo lefelong la bona mme a boela fa go bona go ba begela, “Ke bone katse e ntsho, le ntšwa e e serolwana, le monna yo o rekisang dipanana. Fela ga ke a bona mosetsana yo monnye gope.”
Rraagwe Zimkhitha o ne a lebelela kwa godimo, mme kwa ga bo go le Zimkhitha, a kokobetse kwa godimo, kwa godimodimo mo loaping fa godimo ga bone, jaaka balune e kgolo e pinki.
“Bathong wee!” ga rialo Mme a maketse. “Go tlile jang tota gore a fitlhe kwa godimodimo kwa?”
Mosadi yo o pelonomi o ne a lebelela mo loaping, a lebeletse jaaka Zimkhitha a tsena le go tswa mo marung. “A mme … o a tshega?” a botsa.
“Zimkhitha o a tshega ka gale,” ga bua mmaagwe le rraagwe mmogo ka nako e le nngwe. “Ga re kgone go mo emisa. Reetsa.” Go tswa kwa godimo, kwa godimodimo mo loaping setshego sa ga Zimkhitha se ne se tsidima jaaka tleloko e nnye.
“Ao nnyaa tlhe!” ga lela mmaagwe, jaaka e kete o gamola sengwe ka diatla tsa gagwe. “A ka nna a wela mo lewatleng.”
“Kgotsa, mo setlhatshaneng sa ditšheše tse di mebutlwa,” ga lela rraagwe.
“Ke rasaense,” ga bua mosadi yo o pelonomi, “mme nngwe ya dilo tsa ntlha tse re di ithutang ke gore mowa o a kokobala. O tshwanetse a bo a meditse mowa o montsi thata ka ntlha ya go tshega mo e leng gore o dirile gore a kokobale kwa godimo jaaka balune.”
“Ijooo, ijoooo,” ga lela batsadi ba ga Zimkhitha.
“Go na le tsela e le nngwe fela ya go dira gore a fologe,” ga rialo mosadi yo o pelonomi. “Re tshwanetse re dire gore a lele.”
“Ao tlhe Mma,” ga rialo mmaagwe. “Seo ga se bonolo. Ke ngwana yo o ratang go tshegatshega thata.”
“Re tshwanetse go goeletsa sengwe se se utlwisang botlhoko kwa go ene,” ga bua rraagwe Zimkhitha, a lelela mo sakatukung ya gagwe.
“Re tlhoka batho ba bantsintsi gore ba goeletse botlhe ka gangwe,” ga bua mosadi. “A ka se utlwe fa e le rona fela re le bararo.” Ka jalo ba ne ba kokota mo mejakong yotlhe, mme ba kopa batho go tswela kwa ntle. Rraagwe Zimkhitha o ne a emisa pharakano mme a kopa batho botlhe go tla go thusa. Ka bonako go ne go kokoane boidiidi jwa batho, mme ba ne ba supa le go dumedisa le go tsaya Zimkhitha ditshwantsho ka diselulafounu tsa bona.
Zimkhitha o ne a tshega le go tshega. Mo go ene e ne e le sengwe se se tshegisang thata se a neng a ise a tsamaye a se bone gope.
“Re tlile go bua re re eng go mo dira gore a lele?” ga botsa mosadi yo o pelonomi.
“Ke a itse!” ga rialo rraagwe Zimkhitha, mme a ba bolelela gore ba bue ba reng.
“Nngwe, pedi, tharo, jaanong rotlhe …” ga laela mosadi yo o pelonomi.
Mme ka seo, setlhopha sa batho se ne sa kaya kwa loaping mme sa goa, “Hee, Zimkhitha! Re kgona go bona ka fa tlase ga mosese wa gago!” Kgakala kwa godimo mo marung Zimkhitha o ne a ba utlwa. O ne a lebelela kwa tlase mme a bona ba le makgolo a matlhano ba supile mosese wa gagwe, mme a emisa go tshega.
O ne a kokobala go ela kwa tlase. Fela fa a fologa maru a ne a mo tshikitla, mme a akanya gore go monate jang go nna kwa godimo kwa kgakala thata jaana fa batho ba bangwe botlhe ba le kwa tlase kwa. Mme o ne a simolola go tshega gape.
“Ao bathong,” ga rialo rraagwe. “Leano leo ga le a dira.”
“Ke a itse!” ga rialo mmaagwe. “Mmolelele gore re kgona go bona penti ya gagwe e e nang le marontho.”
Ka jalo setlhopha sa batho se ne sa tsaya mowa kgakala mme ka mantswe a bone otlhe ba goeletsa, “Hee, Zimkhitha! Re kgona go bona penti ya gago e e marontho!”
Mme Zimkhitha o ne a emisa go tshega le go kokobala a fologela kwa tlase dimetara tse sometlhano. Fela fa a leba pharakano e ntsintsi e e sa suteng le setlhopha sa babegakgang ba TV le diketekete tsa batho ba ba mo lebileng, o ne a simolola go tshega gape. Mme o ne a ya kwa godimo gape.
Mosadi yo o pelonomi o ne a tshikinya tlhogo ya gagwe. “Re tlile go tlhoka go nna setlhogo go feta,” o ne a rialo a tiisitse lentswe. “Nako nngwe le nngwe go tloga jaanong o tla tshwarwa ke phefo, mme o tla fofela kgakala leruri. Ke eng se se botlhoko se le naganang gore re ka se mo raya?”
Ba ne ba kopanya ditlhogo botlhe mme ba akanya ba be ba akanya. Kwa bokhutlong ba ne ba tla ka leano.
“Rotlhe jaanong,” ga goeletsa rraagwe Zimkhitha, a eme mo godimo ga Mercedes Benz. “Mongwe le mongwe a goeletse kwa godimo ka moo a ka kgonang ka teng, ka gangwe.”
Mme setlhopha sotlhe sa batho ba ka nna dikete di le nne, le ntšwa e serolwana, le katse e ntsho, le monna yo o rekisang dipanana ba ne ba goeletsa botlhe ka gangwe, “HEE ZIMKHITHA! RE KGONA GO BONA PENTI YA GAGO, E NA LE LEROBA!”
Mme Zimkhitha o ne a emisa go tshega.
O ne a fologa. A fologela kwa tlase, tlase, tlase. Kwa tlase le kwa tlase thata, le kwa tlase thata, go fitlhelela a batla a kgoma lefatshe.
“Ngwanake yo montle!” ga lela mmaagwe, a phamola maoto a gagwe le go mo goga a mmusetsa mo Lefatsheng. “Ke lebogela gore o babalesegile!”
Zimkhitha o ne a leba setlhopha sa batho ba bantsintsi ba ba neng ba itumetse le go opa diatla. O ne a tlhabilwe ke ditlhong thata mme a khurumetsa sefatlhego sa gagwe le go sianela kwa gae.
“Ao bathong,” rraagwe a rialo. “Re mo utlwisitse botlhoko. O utlwile botlhoko.”
Ka jalo batho ba ne ba kopanya ditlhogo gape mme ba akanya ka ga selo se se siameng se ba ka se buang go mo itumedisa.
“Rotlhe jaanong,” ga kopa mmaagwe.
Mme ba ne ba goeletsa, “HEE, ZIMKHITHA! RE NE RE DIRA MOTLAE FELA!”
Zimkhitha o ne a emisa go taboga.
“RE A GO SOLOFETSA!” ba ne ba goeletsa botlhe. “RE NE RE SA KGONE GO BONA PENTI YA GAGO, KA GONNE O APARE BORUKGWE JO BOPINKI!”
Mme Zimkhitha o ne a simolola go tshega.
“Ijoo, mo tshwareng ka bonako,” ga goa mmaagwe.
Mme ba ne ba dira jalo. Fela ka nako.


text:
Tshotlego Morama
Template:MedalTableTop Template:MedalCountry Template:MedalSport Template:MedalCompetition Template:MedalGold Template:MedalBottom
Tshotlego Morama , yo o tsholetsweng kwa Lethakane ka ngwaga wa 1987,[1] ke Motswana yo nang le bogole wa motlabogi.
Mo go emeleng Botswana kwa dikgaisanong tsa ba ba nang le bogole ka ngwaga wa 2004 kwa Athens, o ne a fenya gouta mo letlhakoreng la bomme la batlabogi ba lebelo la selekanyong sa sekgele se se makgolo a mane mo letlhakoreng la T46 la ba ba nang le bogole, a dira ditso ka go sia batlabogi ka ene mo lefatsheng, mo nakong ya 55.99.[2][3] E sale e nna ene motlabogi motswana wa ntlha go bo a ne a emela Botswana kwa mabelong a ba ba nang le bogole.[4]
Morama gape o fentse gouta kwa metshamekong ya mafatshe a Aferika ka ngwaga wa 2007 , a dira ditso tse dingwe mo Aferika mo letlhakoreng la bomme ba lebelo la selekanyo sa sekgele se se makgolo a a mabedi.[5]
Morama o ne a tshwanetse go emela Botswana gape kwa dikgaisanong tsa batlabogi ba ba nang le bogole ka ngwaga wa 2008 kwa Beijing,[6] mme ga a ka a kgona go tsenelela dikgaisano tseo.[7]
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Morama o ipeela pono kwa dikgaisonong tsa mafatshefatshe tse di letelang", Botswana Press Agency, October 5, 2004
- ↑ Tsebe ya ponagadi ya IWAS
- ↑ [1] ^ Botswana kwa dikgaisanong tsa ba ba nang le bogole , Lekoko la ba ba nang le bogole la mafatshe ka bophara
- ↑ [1] ^ Botswana kwa dikgaisanong tsa ba ba nang le bogole , {2}Lekoko la ba ba nang le bogole la mafatshe ka bophara{/2}
- ↑ "No Chance For Karate At BNSC Awards?", The Botswana Gazette
- ↑ "Tshotlego ka dikgaisanong tsa ba bogole", koranta ya dikgang, Tsebe ya ponagadi ya Botswana, July 14, 2008
- ↑ [1] ^ Botswana kwa dikgaisanong tsa ba bogole, {2}Lekoko la ba bogole lefatshe ka bophara{/2}
Template:Persondata [[Category:O tshotswe ka 1986 ]] [[Category:Batlabogi ba Botswana ]] [[Category:Batlabogi kwa metshamekong ya selemo ya mafatshe ngwaga wa 2004. ]] [[Category:Batlabogi kwa metshamekong ya selemo ya mafatshe ngwaga wa 2008 ]]
Template:Botswana-athletics-bio-stub Template:Paralympic-medalist-stub


text:
KAROLO 9
Jeremia Ga a Ka a Tlogela go Bua ka Jehofa
Ka dinako tse dingwe batho ba a re tshega kgotsa ba a re galefela fa re bua le bone ka Jehofa. Se se ka dira gore re batle go tlogela go bua ka Modimo. A o kile wa ikutlwa jalo?— Baebele e re bolelela ka lekawana lengwe le le neng le rata Jehofa mme la batla le tlogela go bua ka ene. Leina la gagwe e ne e le Jeremia. A re ithute se sengwe gape ka ene.
Fa Jeremia e ne e le lekawana, Jehofa o ne a mo raya a re a ye go bolelela batho gore ba tlogele go dira dilo tse di bosula. Go ne go le thata gore Jeremia a dire seo e bile o ne a boifa. O ne a raya Jehofa a re: ‘Ga ke itse gore ke reng. Ke mosimanyana fela.’ Mme Jehofa o ne a mo raya a re: ‘O se ka wa boifa. Ke tla go thusa.’
Ka jalo, Jeremia o ne a simolola go bolelela batho gore ba tla otlhaiwa fa ba sa tlogele go dira dilo tse di bosula. A o akanya gore batho ba ne ba dira se Jeremia a neng a ba bolelela sone?— Nnyaa. Ba ne ba mo tshega le go mo galefela. Ba bangwe ba ne ba batla go mmolaya! O akanya gore Jeremia o ne a ikutlwa jang?— O ne a boifa mme a bo a re: ‘Nka se tlhole ke bua ka Jehofa.’ A mme tota o ne a tlogela?— Nnyaa ga a ka a tlogela. O ne a rata Jehofa thata, ka jalo o ne a sa kgone go tlogela go bua ka ene. Mme ka gonne Jeremia ga a ka a tlogela go bua ka Jehofa, Jehofa o ne a mo sireletsa.
Ka sekai, ka nako nngwe, banna bangwe ba ba bosula ba ne ba latlhela Jeremia mo teng ga khuti e e kwa teng e e tletseng seretse. O ne a se na dijo le metsi. Banna bao ba ne ba batla go tlogela Jeremia koo gore a swe. Mme Jehofa o ne a mo thusa mme a tswa mo khuting eo!
O ka ithuta eng ka se Jeremia a se dirileng?— Le fa ka dinako tse dingwe a ne a boifa, ga a ka a tlogela go bua ka Jehofa. Fa o bua ka Jehofa, batho ba ka nna ba go tshega kgotsa ba go galefela. Seo se ka nna sa dira gore o tlhabiwe ke ditlhong kgotsa sa dira gore o boife. Mme o se ka wa tlogela go bua ka Jehofa. Ka dinako tsotlhe o tla go thusa, fela jaaka a thusitse Jeremia.


text:
October 8-14
JOHANE 11-12
Pina 16 le Thapelo
Matseno (3 mets. kgotsa kwa tlase)
MATLOTLO A A MO LEFOKONG LA MODIMO
“Etsa Jesu ka go Nna Pelotlhomogi”: (10 mets.)
Joh 11:23-26—Jesu o ile a gomotsa Maratha (“Ke a itse gore o tla tsoga”—ntlha e e mo go Joh 11:24 mo nwtsty; “Ke nna tsogo le botshelo”—ntlha e e mo go Joh 11:25 mo nwtsty)
Joh 11:33-35—Jesu o ne a utlwa botlhoko thata fa a bona Marea le ba bangwe ba lela (“lela,” “a fegelwa . . . mme a tshwenyega”—ntlha e e mo go Joh 11:33 mo nwtsty; “a tsholola dikeledi”—ntlha e e mo go Joh 11:35 mo nwtsty)
Joh 11:43, 44—Bopelotlhomogi jwa ga Jesu bo ne jwa dira gore a thuse ba bangwe
-
Go Ribolola Matlotlo mo Dikwalong: (8 mets.)
Joh 11:49—Ke mang yo o tlhomileng Kaiafase go nna moperesiti yo mogolo mme o tsere lobaka lo lo kae e le moperesiti? (“moperesiti yo mogolo”—ntlha e e mo go Joh 11:49 mo nwtsty)
Joh 12:42—Goreng Bajuda ba bangwe ba ne ba tshaba go bua gore ba dumela gore Jesu ke Keresete? (“babusi,” “ba lelekwa mo sinagogeng”—dintlha tse di mo go Joh 12:42 mo nwtsty)
Mmalo wa Baebele wa beke eno o go rutile eng ka Jehofa?
Ke matlotlo afe a mangwe a o a boneng mo mmalong wa Baebele wa beke eno?
-
Mmalo wa Baebele: (4 mets. kgotsa kwa tlase) Joh 12:35-50
TLHAGAFALELA BODIREDI
Loeto Lwa Ntlha: (2 mets. kgotsa kwa tlase) Dirisa karolo ya se re ka se buang mo bodireding.
Bidio Ya fa O Boa Lekgetlo la Ntlha: (5 mets.) Tshameka bidio eno lo bo lo tlotla ka yone.
Puo: (6 mets. kgotsa kwa tlase) w13 9/15 32—Setlhogo: Ke Eng fa Jesu a Ile a Lela Pele ga a Tsosa Lasaro?
BOTSHELO JWA BOKERESETE
Jesu ke “Tsogo le Botshelo” (Joh 11:25): (15 mets.) Motlotlo. Tshameka bidio ya ‘Ruri Modimo O ne A mo Dira Morena le Keresete’—Karolo II, Bidio e e Khutswafaditsweng. Go tswa foo, botsa bareetsi dipotso tse di latelang: Pego eno e re ruta eng ka bopelotlhomogi jwa ga Jesu? Jesu ke “tsogo le botshelo” ka tsela efe? Ke dikgakgamatso dife tse Jesu a tla di dirang mo isagweng?
Thuto ya Baebele ya Phuthego: (30 mets.) lv kgao. 14, ser. 10-14, lebokoso la setlhogo se se reng “Maaka a ga Satane Malebana le Maleo a a Masisi” le Dintlha Tse di Oketsegileng tsa setlhogo se se reng “Go Rarabolola Dikgotlhang mo Dikgannyeng Tsa Kgwebo”
Tshobokanyo ya Pokano le go Sekaseka ya Beke e e Tlang (3 mets.)
Pina 147 le Thapelo


text: 6 Tsweetswee utlwang se Jehofa a se buang,+ lona batho. Nanoga, sekaseka kgetsi ya molao fa pele ga dithaba, mme a dithota di utlwe lentswe la gago.+2 Utlwang, lona dithaba, kgetsi ya ga Jehofa ya molao, le lona dilo tse di nnelang ruri, lona metheo ya lefatshe;+ gonne Jehofa o na le kgang ya molao le batho ba gagwe, mme o tla nganga le Iseraele:+3 “Ao batho ba me,+ ke lo dirileng? Mme ke lo lapisitse ka tsela efe?+ Supang molato wa me.+4 Gonne ke ne ka lo ntsha mo lefatsheng la Egepeto,+ gape ke ne ka lo golola+ mo ntlong ya batlhanka; mme ka romela fa pele ga lona Moshe, Arone le Miriame.+5 Gakologelwang+ tsweetswee, tlheng batho ba me, se Balake kgosi ya Moabe a neng a se ikaeletse,+ le kafa Balaame morwa Beore a neng a mo araba ka teng.+ E ne e le go tswa kwa Shitime,+ go ya fela kwa Gilegala,+ ka boikaelelo jwa gore ditiro tse di siameng tsa ga Jehofa di itsiwe.”+6 Ke tla lebana+ le Jehofa ka eng? Ke tla ikobela Modimo o o kwa godimo+ ka eng? A ke tla lebana le ene ka ditshupelo tse di fisiwang+ di feletse, ka dinamane tse di nang le ngwaga o le mongwe?7 A Jehofa o tla itumelela diphelefu di le dikete, dikete di le masomesome tsa melatswana e e phothoselang ya leokwane?+ A ke tla ntsha leitibolo la me ka ntlha ya go tlhanoga ga me, maungo a sebopelo sa me ka ntlha ya boleo jwa moya wa me?+8 O go boleletse se se molemo,+ wena motho wa mo lefatsheng. Mme Jehofa o kopa eng mo go wena fa e se gore o dire tshiamiso+ le go rata bopelonomi+ le go nna boingotlo+ fa o tsamaya le Modimo wa gago?+9 Lentswe la ga Jehofa ka bolone le tlhaeletsa kwa motseng,+ mme motho yo o nang le botlhale jo bo mosola o tla boifa leina la gago.+ Utlwang thobane le yo o e laoletseng,+ lona batho.10 A mo ntlong ya yo o boikepo go sa ntse go na le matlotlo a boikepo,+ le selekanyo se se tlhaelang sa ifa se se atlhotsweng?11 A ke ka nna phepa mo boitsholong ke na le dikale tsa boikepo le kgetsi ya dilekanyabokete tsa leje tsa tsietso?+12 Gonne banna ba gagwe ba ba humileng ba tletse tshiamololo, le banni ba gagwe ba buile maaka,+ mme loleme lwa bone lo a tsietsa mo molomong wa bone.+13 “Mme le nna, ruri ke tla dira gore o bobole ka go go itaya; + o tla kgakgabadiwa ka ntlha ya maleo a gago.+14 Fa e le wena, o tla ja mme ga o na go kgotsofala, mme o tla nna lolea mo teng ga gago.+ O tla tlosa dilo, mme ga o na go di thotha ka pabalesego; mme le fa e le eng se o tla se thothang ka pabalesego, ke tla se naya tšhaka.+15 Fa e le wena, o tla jala peo, mme ga o na go roba. O tla gata maungo a motlhware, mme ga o na go itlotsa ka leokwane; le beine e e monate, mme ga o na go nwa beine.+16 Melao ya ga Omeri+ le tiro yotlhe ya ntlo ya ga Ahabe di a bolokwa,+ mme lona lo tsamaya mo dikgakololong tsa bone;+ gore ke bo ke lo dire selo sa go akabalelwa mme banni ba gagwe ke ba dire sengwe sa go lelediwa molodi;+ mme lona lo tla sikara kgobo ya ditšhaba.”+


text:
Go Thusa Lelapa | Lenyalo
Go Tlotla ka Mathata
KGWETLHO
A fa wena le molekane wa gago lo tlotla ka bothata lo feleletsa lo utlwisane botlhoko? Fa go le jalo, lo ka kgona go tlotla ka one botoka. Mme pele ga moo, go na le dilo di le mmalwa tse o tshwanetseng go di itse ka ditsela tse di farologaneng tsa banna le tsa basadi tsa go tlotla. *
SE O TSHWANETSENG GO SE ITSE
Gantsi basadi ba rata go tlotla ka bothata pele bo ka rarabololwa. Tota e bile, ka dinako dingwe go bua ka bothata ke gone go bo rarabololang.
“Ke ikutlwa ke imologile fa ke boleletse monna wa me kafa ke ikutlwang ka gone le go itse gore o a ntlhaloganya. Gantsi seno se direga ka bonako fela fa ke sena go tlotla ka gone.”—Sirppa. *
“Ga ke kgone go dira sepe fa ke ise ke bolelele monna wa me gore ke ikutlwa jang. Ke a ritibala fa ke sena go ntsha se se mo mafatlheng.”—Ae-Jin.
“Go nna jaaka e kete ke dira tiro ya mapodise. Fa ke ntse ke bua, ke sekaseka bothata ke bo ke leka go bona se se bo bakileng.”—Lurdes.
Banna ba akanya ka go rarabolola bothata. Seo se a tlhaloganyega ka gonne go rarabolola bothata go dira gore monna a ikutlwe a le botlhokwa. Fa monna a tla ka ditsela tsa go rarabolola mathata o a bo a bontsha mosadi wa gagwe gore a ka mo thusa fa a na le mathata. Ka jalo, banna ba tlhakana tlhogo fa dikakantsho tsa bone di sa dirisiwe. Monna mongwe yo o bidiwang Kirk a re: “Ga ke tlhaloganye gore goreng o bua ka bothata fa o sa batle tharabololo!”
Buka ya The Seven Principles for Making Marriage Work e tlhagisa jaana: “Leka go tlhaloganya pele o ntsha kgakololo. O tshwanetse go bontsha molekane wa gago gore o tlhaloganya bothata jo a lebaneng le jone pele o akantsha gore bo rarabololwe jang. Gantsi molekane wa gago o a bo a sa kope gore o rarabolole bothata—mme gore o mo reetse ka tlhoafalo.”
SE O KA SE DIRANG
Banna: Itlwaetse go reetsa ka kelotlhoko le go tlhaloganya kafa mosadi wa gago a ikutlwang ka gone. Monna mongwe yo o bidiwang Tomás a re: “Ka dinako dingwe fa ke sena go reetsa ke ipolelela gore, ‘Seo ga se a thusa ka sepe.’ Mme gantsi ke sone se mosadi wa me a se tlhokang—go reediwa.” Monna mongwe yo o bidiwang Stephen o dumalana le seo. A re: “Go reetsa mosadi wa me fa a ntsha maikutlo ke sa mo tsene ganong go a thusa. Gantsi fa a sena go mpolelela ka se se mo tshwenyang o ikutlwa botoka.”
Leka seno: Mo nakong e e tlang fa o tlotla le mosadi wa gago ka bothata bongwe, o se ka wa itlhaganelela go bo rarabolola. Koma ka tlhogo. Nna o umaka sengwe se a se buang go bontsha gore o a mo tlhaloganya. Monna mongwe yo o bidiwang Charles a re: “Ka dinako dingwe mosadi wa me o batla fela go itse gore ke a mo tlhaloganya le gore ke mo ema nokeng.”—Molaomotheo wa Baebele: Jakobe 1:19.
Basadi: Bolelela monna wa gago se o ka ratang gore a se dire. Mosadi mongwe yo o bidiwang Eleni a re: “Re ka tswa re solofela gore balekane ba rona ba itse se re se tlhokang mme ka dinako dingwe re tshwanelwa ke go itlhalosa.” Mosadi mongwe yo o bidiwang Ynez o akantsha seno: “Nka re: ‘Go na le sengwe se se ntshwenyang se nka ratang go go bolelela sone. Ga ke batle gore o se rarabolole mme nka rata gore o tlhaloganye gore ke ikutlwa jang.’”
Leka seno: Fa monna wa gago a tla ka ditsela tsa go rarabolola bothata, o se ka wa akanya gore ga a amege ka wena. O a bo a batla go go thusa. Mosadi mongwe yo o bidiwang Ester a re: “Go na le gore ke kgopisege, ke lemoga gore monna wa me o amega ka nna e bile o batla go ntheetsa le gore gape o batla go nthusa.”—Molaomotheo wa Baebele: Baroma 12:10.
Banna le basadi: Re batla gore batho ba bangwe ba re tshware ka tsela e re ba tshwarang ka yone. Le fa go ntse jalo, gore lo kgone go tlotla ka bothata ka tsela e e molemo, o tshwanetse go itse gore molekane wa gago o batla gore o mo tshware jang. (1 Bakorintha 10:24) Monna mongwe yo o bidiwang Miguel a re: “Fa o le monna, ikemisetse go reetsa. Fa o le mosadi, ikemisetse go dirisa dikakantsho ka dinako dingwe. Fa loobabedi lo ikemiseditse go ineela, lo tla solegelwa molemo.”—Molaomotheo wa Baebele: 1 Petere 3:8.


text:
“Nnang Batlhanka ba ga Jehofa”
“Lo se ka lwa nyahala mo tirong ya lona. . . . Nnang batlhanka ba ga Jehofa.”—BAR. 12:11.
1. Bontsha pharologanyo magareng ga tsela e gantsi batho ba lebang go nna motlhanka ka yone le tsela e e kgothalediwang mo go Baroma 12:11.
GO NNA motlhanka wa Mokeresete go farologana thata le se batho ba le bantsi ba se akanyang ka batlhanka. Go ya ka bone, go nna motlhanka go dira gore ba akanye ka go laolwa ka bosetlhogo, go gatelelwa le go tshwarwa makgwakgwa. Mme gone, Lefoko la Modimo le le tlhotlheleditsweng le bua ka motlhanka yo o direlang Mong wa gagwe yo o lorato ka go rata. Tota e bile, fa moaposetoloi Paulo a ne a kgothaletsa Bakeresete ba lekgolo la ntlha la dingwaga gore ba ‘nne batlhanka ba ga Jehofa,’ o ne a ba kgothaletsa gore ba dire tiro e e boitshepo ba tlhotlhelediwa ke go rata Modimo. (Bar. 12:11) Go nna motlhanka ka mokgwa ono go akaretsa eng? Re ka tila jang go nna batlhanka ba ga Satane le lefatshe la gagwe? Mme gone, re tla bona tuelo efe fa re nna batlhanka ba ga Jehofa ba ba mo direlang ka boikanyegi?
“RURI KE RATA MONG WA ME”
2. (a) Ke eng se se neng se tla dira gore motlhanka wa Moiseraele a se ka a batla go gololwa? (b) Ke eng se se neng se le botlhokwa ka go phunya tsebe ya motlhanka yo o neng a rata mong wa gagwe?
2 Mo Molaong o Modimo a neng a o naya Baiseraele, re ithuta gore Jehofa o lebeletse gore re nne batlhanka ba mofuta ofe. Motlhanka wa Mohebera, o ne a tshwanetse go gololwa mo ngwageng wa bosupa wa tirelo ya gagwe. (Ekes. 21:2) Le fa go ntse jalo, fa motlhanka a rata mong wa gagwe e bile a eletsa go tswelela a mo direla, Jehofa o ne a mo diretse thulaganyo e e itumedisang. Mong wa gagwe o ne a tshwanetse go mo atametsa fa setswalong kgotsa fa mophakwaneng, a bo a phunya tsebe ya gagwe ka thoko. (Ekes. 21:5, 6) Go ne go na le lebaka la botlhokwa la go bo motlhanka a ne a phunngwa tsebe. Mo puong ya Sehebera, kgang ya go ikoba e tlhalosiwa ka lefoko le le amanang le go utlwa le go reetsa. Fa motlhanka a phunngwa tsebe, seo se ne se bontsha gore o eletsa go tswelela a ikobela mong wa gagwe ka go mo direla. Seno se re thusa gore re tlhaloganye se go ineela mo go Jehofa go se kayang—go ikemisetsa go mo ikobela re tlhotlhelediwa ke go mo rata.
3. Lebaka la go bo re ineetse mo Modimong ke lefe?
3 Fa re ne re ineela gore re kolobediwe go nna Bakeresete, re ne re setse re sweditse gore re batla go direla Jehofa, go nna batlhanka ba gagwe. Re ne ra ineela ka gonne re batla go ikobela Jehofa le go dira thato ya gagwe. Ga go ope yo o re pateleditseng go dira jalo. Tota le basha ba ba kolobediwang, ba dira jalo morago ga gore bone ka bobone ba ineele mo go Jehofa, e seng fela gore ba kgotsofatse batsadi ba bone. Lebaka la go bo re ineetse go nna Bakeresete ke go bo re rata Mong wa rona yo o kwa legodimong e bong Jehofa. Moaposetoloi Johane o ne a re: “Seno ke se lorato lwa Modimo lo se kayang, gore re boloke ditaelo tsa gagwe.”—1 Joh. 5:3.
RE GOLOLESEGILE LE FA RE LE BATLHANKA
4. Go tlhokega eng gore re nne “batlhanka ba tshiamo”?
4 Ruri re leboga Jehofa go bo a dirile gore re kgone go nna batlhanka ba gagwe! Go bontsha ga rona tumelo mo setlhabelong sa thekololo sa ga Keresete go dirile gore re tswe mo bokgobeng jwa boleo. Le fa gone re sa itekanela, re iketleeleditse go nna mo taolong ya ga Jehofa le Jesu. Mo go lengwe la makwalo a gagwe a a tlhotlheleditsweng, Paulo o ne a tlhalosa seo ka tsela e e utlwalang fa a ne a re: “Itseyeng lo sule eleruri ka ga boleo mme lo tshelele Modimo ka Keresete Jesu.” Go tswa foo o tlhagisa jaana: “A ga lo itse gore fa lo nna lo ikisa mo go ofe fela jaaka batlhanka gore lo mo utlwe, lo batlhanka ba gagwe ka gonne lo a mo utlwa, e ka tswa lo le ba boleo ka tebelelo ya loso kgotsa ba kutlo ka tebelelo ya tshiamo? Mme re leboga Modimo go bo lo ne lo le batlhanka ba boleo mme lo ne lwa nna kutlo go tswa pelong mo mokgweng ole wa thuto o lo neng lwa neelwa mo go one. Ee, e re ka lo ne lwa gololwa mo boleong, lo ne lwa nna batlhanka ba tshiamo.” (Bar. 6:11, 16-18) Ela tlhoko gore moaposetoloi Paulo o bua ka go nna “kutlo go tswa pelong.” Eleruri, go ineela ga rona mo go Jehofa go dira gore re nne “batlhanka ba tshiamo.”
5. Rotlhe re lebane le ntwa efe, mme ka ntlha yang?
5 Le fa go ntse jalo, go na le dikgoreletsi tse re tshwanetseng go di fenya gore re tshelele boineelo jwa rona. Re lebane le ntwa ya dikarolo tse pedi. Ya ntlha, ke ntwa e Paulo a neng a lebane le yone. O ne a re: “Tota ke itumedisiwa ke molao wa Modimo go ya ka motho yo ke leng ene mo teng, mme ke bona mo ditokololong tsa me molao o mongwe o o lwantshanang le molao wa mogopolo wa me e bile o ntira motshwarwa wa molao wa boleo o o mo ditokololong tsa me.” (Bar. 7:22, 23) Le rona re lwa le bosaitekanelang jo re bo ruileng. Ka ntlha ya seo, re nna re lwantshana le dikeletso tsa rona tsa nama. Moaposetoloi Petere o re gakolola jaana: “Nnang jaaka batho ba ba gololesegileng, mme le fa go ntse jalo lo tshola kgololesego ya lona, e seng jaaka sesiro sa bosula, mme jaaka batlhanka ba Modimo.”—1 Pet. 2:16.
6, 7. Satane o dira jang gore lefatshe leno le lebege le le lentle?
6 Re na le ntwa e nngwe gape ya bobedi e re tshwanetseng go e lwa, ntwa kgatlhanong le lefatshe leno le le laolwang ke madimona. Satane yo e leng mmusi wa lefatshe leno, o dirisa dibetsa tsa gagwe kgatlhanong le rona gore a leke go fedisa boikanyegi jwa rona mo go Jehofa le Jesu. O batla go re dira batlhanka ba gagwe ka go re raela gore re ineele mo ditlhotlheletsong tsa gagwe tse di bosula. (Bala Baefeso 6:11, 12.) Tsela nngwe e Satane a dirang seo ka yone ke ka go dira gore lefatshe leno la gagwe le lebege le le lentle e bile le gogela. Moaposetoloi Johane o ne a tlhagisa jaana: “Fa motho a rata lefatshe, lorato lwa ga Rara ga lo yo mo go ene; ka gonne sengwe le sengwe se se mo lefatsheng—keletso ya nama le keletso ya matlho le go bontsha ka mabela se motho a nang le sone mo botshelong—ga se tswe mo go Rara, mme se tswa mo lefatsheng.”—1 Joh. 2:15, 16.
7 Keletso ya go batla go nna le dithoto tse dintsi e aname mo lefatsheng. Satane o kgothaletsa batho go dumela gore go nna le madi a mantsi go tla dira gore ba itumele. Mabenkele a magolo a tletsetletse. Dipapatso di kgothaletsa batho gore ba nne le dithoto tse dintsi le go ijesa monate. Mekgatlho ya tsa bojanala e rulaganyetsa batho maeto a bojanala kwa mafelong a a kgatlhang mme gantsi batho ba ba yang koo ke ba ba dirang dilo ka tsela ya lefatshe. Eleruri, lefatshe le re kgothaletsa go fetola tsela ya rona ya botshelo, mme ka metlha e le go ya ka tsela e le lebang dilo ka yone.
8, 9. Ke kotsi efe e e leng gone, mme gone ka ntlha yang?
8 Fa Petere a ne a tlhagisa phuthego ya Bokeresete ya lekgolo la ntlha la dingwaga e e neng e tlhotlheleditswe ke tsela ya lefatshe ya go dira dilo, o ne a re: “Ba tsaya botshelo jwa manobonobo mo nakong ya motshegare e le monate. Ke dilabe le batho ba ba bogole, ba itlhapedisa ka go ja monate kwantle ga boithibo mo dithutong tsa bone tse di tsietsang fa ba ntse ba ja mekete mmogo le lona. Gonne ba bua dipolelwana tsa boikgogomoso tse di se nang poelo, mme ka dikeletso tsa nama le ka mekgwa e e repileng ba hepisa ba ba sa tswang go falola mo bathong ba ba itshwarang ka tsela ya go fapoga. Fa ba ntse ba ba solofetsa kgololesego, bone ka bobone ba tshela jaaka batlhanka ba go bola. Gonne le fa e le mang yo o fenngwang ke yo mongwe o dirwa motlhanka ke yono.”—2 Pet. 2:13, 18, 19.
9 Go kgotsofatsa “keletso ya matlho” ga go dire gore motho a gololesege. Go na le moo, o nna motlhanka wa ga Satane Diabolo, yo e leng mong wa lefatshe leno yo o sa bonaleng. (1 Joh. 5:19) Go na le kotsi e kgolo ya go nna motlhanka wa dikhumo, e leng botlhanka jo go seng motlhofo go tswa mo go jone.
TIRO E E KGOTSOFATSANG
10, 11. Ke bomang ba segolobogolo Satane a ba kwaileng, mme thuto ya lefatshe e ka ba bakela mathata jang?
10 Gompieno le gone Satane o kwaile batho ba ba se nang maitemogelo, fela jaaka a ne a dira kwa tshimong ya Edene. Basha ke bone ba segolobogolo Satane a ba tlhaselang. Ga a itumelele go bona basha kgotsa motho ope fela a ithaopela go nna motlhanka wa ga Jehofa. Baba ba Modimo ba batla gore batho botlhe ba ba ineelang mo go Jehofa ba palelwe ke go tswelela ba tshelela boineelo jwa bone le go nna ba ikanyega.
11 Mma re boeleng kwa sekaong sa motlhanka yo o neng a letla gore tsebe ya gagwe e phunngwe. Motlhanka yono a ka tswa a ile a utlwa botlhoko ka nakwana; mme go ise go ye kae, botlhoko joo bo a fela a bo a sala a na le letshwao le le mo gopotsang gore o iketleeditse go direla mong wa gagwe go ya go ile. Ka tsela e e tshwanang, go ka nna thata mo mosheng kgotsa ga mo utlwisa botlhoko go dira ditshwetso tse di farologaneng le tsa balekane ba gagwe. Satane o rotloetsa kgopolo ya gore go nna le tiro mo lefatsheng la gagwe go tla kgotsofatsa motho, mme Bakeresete ba tshwanetse go ela tlhoko gore go kgotsofatsa keletso ya bone ya semoya go botlhokwa thata. Jesu o ne a ruta jaana, “go itumela ba ba tshwenyegang ka se ba se tlhokang semoyeng.” (Math. 5:3) Bakeresete ba ba ineetseng ba tshelela go dira thato ya Modimo, e seng ya ga Satane. Ba natefelelwa ke molao wa ga Jehofa, e bile ba tlhatlhanya ka one bosigo le motshegare. (Bala Pesalema 1:1-3.) Le fa go ntse jalo, bontsi jwa dithuto tsa gompieno di dira gore batlhanka ba ga Jehofa ba se ka ba nna le nako e ntsi ya go tlhatlhanya le go kgotsofatsa keletso ya bone ya semoya.
12. Basha ba le bantsi ba lebana le go dira tlhopho efe gompieno?
12 Mong wa lefatshe leno a ka dira gore botshelo jwa Mokeresete bo nne boima. Mo lekwalong la gagwe la ntlha le a le kwaletseng Bakorintha, Paulo o ne a botsa jaana: “A o ne wa bidiwa o le motlhanka?” Go tswa foo o ne a ba gakolola jaana: “O se ka wa go letla ga go tshwenya; mme fa gape o ka gololesega, dirisa sebaka seo.” (1 Bakor. 7:21) Motho o ne a ka tlhopha go gololesega mo botlhankeng. Gompieno go ya ka molao wa dinaga di le dintsi, bana ba tshwanetse go tsena sekolo go fitlha ba na le dingwaga tse di rileng. Morago ga moo baithuti ba tla itlhophela. Fa motho a tsweletsa dithuto tsa lefatshe leno e le gore a bone tiro e e rileng, seo se ka dira gore a se ka a kgona go tsenela tirelo ya nako e e tletseng.—Bala 1 Bakorintha 7:23.
O TLA TLHOPHA THUTO EFE?
13. Ke mofuta ofe wa thuto o o tla solegelang molemo thata batlhanka ba ga Jehofa?
13 Paulo o ne a tlhagisa Bakeresete ba kwa Kolosa jaana: “Disang: gongwe go ka tswa go na le mongwe yo o tla lo tsayang jaaka ba a ba tsomileng a dirisa botlhajana le tsietso e e lolea go ya ka ngwao ya batho, go ya ka dilo tsa tshimologo tsa lefatshe mme e seng go ya ka Keresete.” (Bakol. 2:8) Gompieno go na le “botlhajana le tsietso e e lolea go ya ka ngwao ya batho” tse di rotloediwang ke batho ba bantsi ba ba rutegileng, ba ba akanyang ka tsela ya lefatshe. Thuto ya ditheo tse di kwa godimo gantsi ga e thuse batho ba ba alogang mo ditheong tseo gore ba nne le bokgoni jo bo tlhokegang jwa gore ba kgone go lepalepana le dikgwetlho tsa botshelo. Go farologana le seo, batlhanka ba ga Jehofa bone, ba tlhopha thuto e e ba thusang gore ba nne le bokgoni jo bo tlhokegang gore ba tswelele ba tshela botshelo jo bo sa raraanang fa ba ntse ba direla Modimo. Ba ikobela kgakololo eno e Paulo a neng a e naya Timotheo: “Eleruri, boineelo jono jwa bomodimo mmogo le thetebalo ke tsela ya papadi e kgolo. Jalo, e re ka re na le dijo le se re ipipang ka sone, re tla kgotsofalela dilo tseno.” (1 Tim. 6:6, 8) Go na le gore Bakeresete ba boammaaruri ba lwele go nna le didikirii le direto tsa thutego e ba nang le yone, ba leka go nna le ‘makwalo a a ba buelelang’ ka go nna le seabe ka botlalo mo bodireding jwa tshimo ka mo go ka kgonegang ka gone.—Bala 2 Bakorintha 3:1-3.
14. Go ya ka Bafilipi 3:8, Paulo o ne a leba jang tshiamelo ya gagwe ya go nna motlhanka wa Modimo le Keresete?
14 Akanya ka kgang ya ga moaposetoloi Paulo. O ne a rutilwe ke morutisi Gamaliele yo e neng e le moitse wa Molao wa Sejuda. Thuto e Paulo a neng a na le yone e ka tshwantshanngwa le thuto ya yunibesithi ya gompieno. Mme gone, Paulo o ne a leba jang thutego eo fa a e bapisa le tshiamelo ya go nna motlhanka wa Modimo le Keresete? A re: “Ke tsaya dilo tsotlhe e le tatlhegelo ka ntlha ya mosola o mogolo thata wa kitso ya ga Keresete Jesu Morena wa me.” Go tswa foo o oketsa jaana: “Ka ntlha ya gagwe ke amogetse go latlhegelwa ke dilo tsotlhe mme ke di tsaya e le matlakala a mantsi, gore ke bone Keresete.” (Bafil. 3:8) Mafoko ao a thusa Bakeresete ba basha le batsadi ba bone ba ba boifang Modimo gore ba tlhophe ka botlhale fa go tliwa mo kgannyeng ya thuto. (Bona ditshwantsho.)
SOLEGELWA MOLEMO KE THUTO YA MAEMO A A KWA GODIMO
15, 16. Phuthego ya ga Jehofa e re tlamela ka thuto efe, mme maikaelelo magolo a yone ke eng?
15 Maemo a ntse jang mo ditheong di le dintsi tsa thuto e e kwa godimo? A ka dinako dingwe ga se boremelelo jwa dikhuduego tsa dipolotiki? (Baef. 2:2) Go farologana le tsone, phuthego ya ga Jehofa yone e tlamela Bakeresete ka thuto ya maemo a a kwa godimo thata mo diphuthegong tsa Bokeresete tse di nang le kagiso. Mongwe le mongwe wa rona o na le tshono ya go solegelwa molemo ke Sekolo sa Bodiredi sa Puso ya Modimo beke le beke. Gape go na le sekolo se se kgethegileng sa bakaulengwe ba babulatsela ba ba iseng ba nyale (Sekolo sa Baebele sa Bakaulengwe Ba ba Sa Nyalang) le sa banyalani ba babulatsela (Sekolo sa Baebele sa Banyalani ba Bakeresete). Thuto eo ya maemo a a kwa godimo e re thusa gore re ikobele Jehofa, Mong wa rona yo o kwa legodimong.
16 Re ka fitlhela letlotlo le lentsi la semoya mo go Watch Tower Publications Index kgotsa Watchtower Library ka CD-ROM. Maikaelelo magolo a thuto eno ke go obamela Jehofa. E re ruta kafa re ka thusang ba bangwe ka gone gore ba letlane le Modimo. (2 Bakor. 5:20) Seno le sone se tla ba thusa gore ba rute ba bangwe.—2 Tim. 2:2.
TUELO YA MOTLHANKA
17. Fa motho a tlhopha thuto ya maemo a a kwa godimo, o solegelwa molemo jang?
17 Mo setshwantshong sa ga Jesu sa ditalenta, batlhanka ba babedi ba ba ikanyegang ba ne ba akgolwa mme mong wa bone o ne a itumela le bone a bo a ba naya tiro e e oketsegileng. (Bala Mathaio 25:21, 23.) Gompieno go tlhopha thuto ya maemo a a kwa godimo go tlisa boitumelo le diphelelo tse di molemo. Akanya ka sekai sa ga Michael. O ne a dira bontle thata mo dithutong tsa gagwe mo e leng gore barutabana ba ne ba mo kopa gore a kopane le bone gore ba tlotle le ene ka kgang ya go ithuta kwa yunibesithing. Se se neng sa ba gakgamatsa ke gore Michael o ne a tlhopha go dira khoso e khutshwane e e neng ya mo thusa gore a itlhokomele fa e le mmulatsela wa ka metlha. A o ikutlwa e kete o latlhegetswe? O tlhalosa jaana: “Thuto ya Modimo e ke e amogetseng ke le mmulatsela le e gone jaanong ke nnang le yone ke le mogolwane mo phuthegong, e ntsholegetse molemo thata. Ditshegofatso le ditshiamelo tse ke nnileng le tsone di feta kgakala madi ape a ke neng ke tla a amogela. Ke itumetse tota go bo ke ile ka se ka ka tlhopha thuto ya ditheo tse di kwa godimo.”
18. Ke eng se se go tlhotlheletsang gore o tlhophe thuto ya maemo a a kwa godimo?
18 Thuto ya maemo a a kwa godimo e re ruta se e leng thato ya Modimo e bile e re thusa go nna batlhanka ba ga Jehofa. E re thusa go nna le tsholofelo ya go “gololwa mo go nneng motlhanka wa go bola” mme kgabagare re nna le “kgololesego e e galalelang ya bana ba Modimo.” (Bar. 8:21) Mo godimo ga moo, re ithuta tsela e e molemo e re ka bontshang ka yone gore re rata Mong wa rona yo o kwa legodimong, e bong Jehofa.—Ekes. 21:5.


text: 5 Le fa go ntse jalo, batho le basadi ba bone ba ne ba lelela+ bomorwarraabone ba Bajuda+ ka selelo se segolo thata.2 Mme go ne go na le ba ba neng ba re: “Re ntsha bomorwaarona le bomorwadiarona e le sebeelo gore re tle re bone dijo tsa ditlhaka re je mme re tswelele re tshela.”+3 Mme go ne go na le ba ba neng ba re: “Re ntsha masimo a rona le masimo a rona a mofine le matlo a rona e le sebeelo+ gore re tle re bone dijo tsa ditlhaka fa go na le tlhaelo ya dijo.”4 Mme go ne go na le ba ba neng ba re: “Re adimile madi mo masimong a rona le masimo a rona a mofine+ gore re ntshetse kgosi sehuba.+5 Mme jaanong nama ya rona e tshwana le nama ya bomorwarraarona;+ bomorwaarona ba tshwana le bomorwaabone, mme bona, re dira bomorwaarona le bomorwadiarona batlhanka,+ mme go na le bangwe ba bomorwadiarona ba ba setseng ba dirilwe jalo; mme ga go na maatla mo diatleng tsa rona fa masimo a rona le masimo a rona a mofine e le a ba bangwe.”6 Jaanong ke ne ka nna bogale fela thata fa ke sena go utlwa selelo sa bone le mafoko ano.7 Ka jalo pelo ya me ya akanya mo teng ga me, mme ka simolola go bona batlotlegi le bathusi ba mmusi molato,+ mme ka ba raya ka re: “Lo batla koketso+ e ntsi thata, mongwe le mongwe mo go morwarraagwe.”Mo godimo ga moo, ke ne ka rulaganya kopano e kgolo ka ntlha ya bone.+8 Mme ka ba raya ka re: “Rona ka borona re rekolotse+ bomorwarraarona ba Bajuda ba ba neng ba rekiseditswe ditšhaba, kafa go neng go le kafa maatleng a rona ka teng; mme go ntse go le jalo a lona ka bolona lo tla rekisa bomorwarraalona,+ mme a ba tshwanetse go rekisediwa rona?” Foo ba tlhoka puo, mme ba se ka ba bona lefoko le ba ka le buang.+9 Mme ka tswelela ka re: “Selo se lo se dirang ga se a siama.+ A ga lo a tshwanela go tsamaya ka go boifa+ Modimo+ wa rona ka ntlha ya kgobo+ ya ditšhaba, baba ba rona?+10 Gape nna, bomorwarre le batlhokomedi ba me re ntsha madi le dijo tsa ditlhaka re ba adima. Tsweetswee, a re tlogeleng go adima ka tsadiso+ jaana.11 Tsweetswee, mo letsatsing leno, ba busetseng masimo+ a bone, masimo a bone a mofine, dikgwa tsa bone tsa motlhware le matlo a bone, le sa bolekgolo sa madi le dijo tsa ditlhaka, beine e ntšha le leokwane le lo le batlang e le morokotso mo go bone.”12 Foo ba re: “Re tla di ba busetsa,+ mme ga re na go kopa+ sepe mo go bone. Re tla dira fela jaaka o bua.”+ Ka jalo ka bitsa baperesiti mme ka ba ikanisa gore ba dire kafa lefokong leno.+13 Gape, ka tlhotlhora sehuba sa me mme ka re: “Ka mokgwa ono e kete Modimo wa boammaaruri o ka tlhotlhora mo ntlong ya gagwe le mo thotong ya gagwe e a e bapetseng motho mongwe le mongwe yo o sa diragatseng lefoko leno; mme e kete a ka tlhotlhorwa ka mokgwa ono mme a sale a se na sepe.” Foo phuthego yotlhe ya re: “Amen!”+ Mme ba simolola go baka Jehofa.+ Mme batho ba dira kafa lefokong leno.+14 Selo se sengwe: Go simolola ka letsatsi le a ntlhomileng go nna molaodi+ wa bone mo lefatsheng la Juda ka lone, go simolola mo ngwageng wa bomasome a mabedi+ go ya go wa bomasome a mararo le bobedi+ wa ga Aretaserese+ kgosi, dingwaga di le lesome le bobedi, nna le bomorwarre ga re a ka ra ja senkgwe se se tshwanetseng molaodi.+15 Mme balaodi ba pele ba ba neng ba le teng pele ga me, ba ne ba diretse batho boima, mme ba nna ba tsaya dishekele tsa selefera di le masome a manè mo go bone letsatsi le letsatsi tsa senkgwe le beine. Gape, batlhokomedi ba bone ba ne ba gatelela batho.+ Fa e le nna, ke ne ka se ka ka dira jalo+ ka ntlha ya go boifa Modimo.+16 Mme, mo godimo ga moo ke ne ka tsenya letsogo+ mo tirong ya lobota lono, mme ga re a ka ra nna le tshimo;+ mme batlhokomedi botlhe ba me ba ne ba phuthelwa mmogo koo gore ba dire.17 Mme Bajuda le bathusi ba mmusi, banna ba le lekgolo le masome a matlhano, le ba ba tlang kwa go rona ba tswa kwa ditšhabeng tse di neng di re dikologile ba ne ba le fa tafoleng+ ya me.18 Fa e le se se neng sa baakanngwa letsatsi le letsatsi, poo e le nngwe, dinku di le thataro tse di tlhophilweng le dinonyane ke ne ke di baakanyediwa, mme gangwe mo malatsing mangwe le mangwe a le lesome mofuta mongwe le mongwe wa beine+ e le ntsi. Mme mmogo le seno, ga ke a ka ka batla senkgwe se se tshwanelang mmusi, ka gonne tirelo mo bathong bano e ne e le boima.19 A ko o nkgakologelwe,+ tlhe Modimo wa me, ka tsela e e molemo,+ ka ntlha ya sotlhe se ke se diretseng batho bano.+


text:
Go Rera Dikgang Tse di Molemo ka Dipuo Tsa Kwa Ireland le Boritane
Basupi ba ga Jehofa ba tsaya matsapa a magolo a go ikgolaganya le batho ba ba buang dipuo tse dingwe tsa kwa Ireland le Boritane. * Re sa balele Seesemane dipuo tseno di akaretsa Se-Ireland, Se-Gaelic sa kwa Scotland le Se-Wales.
Ka September 2012, re ne ra golola website e ntšha ya jw.org ka dipuo di le dintsi, go akaretsa Se-Ireland le Se-Wales mme ka August 2014, Se-Gaelic sa kwa Scotland se ne sa nna gone. Gape re gatisa dikgatiso ka dipuo tseno. A matsapa ano e nnile a bophiri?
Moruti mongwe o ne a tsaya pampitshana e e nang le molaetsa wa Baebele ka Se-Gaelic. Ga a ka a senya nako go e bala mme ke fa a setse a thubega ka selelo. Goreng a ne a amegile jaana? O ne a kgatlhilwe ke thanolo ya maemo a a kwa godimo a bo a re: “Ke mang a neng a ranola fa? Ruri e a utlwala!”
Mo kgweding ya ntlha ya go gololwa ga jw.org ka Se-Gaelic, batho ba ka nna 750 ba ne ba etela website eno.
Motlhatlheledi mongwe wa kwa yunibesithing e e mo toropong ya Galway kwa Ireland, o ne a bolelela Mosupi mongwe gore ene ga se motho le kereke. Le fa go ntse jalo, e rile a sena go utlwa gore a ka nna le boroutšhara jwa Baebele—E na Le Molaetsa Ofe? ka Se-Ireland, o ne a kopa khopi. O ne a re o dumela gore mongwe le mongwe o tshwanetse go bala dikgatiso tsa Baebele ka puo e a e antseng, a bo a akgolela Basupi ba ga Jehofa tiro e ba e dirileng ya go ranolela dikgatiso mo puong ya Se-Ireland.
Mmè mongwe wa segolwane o ne a itumeletse go amogela boroutšhara ka Se-Wales, a bo a re: “Go bua nnete fela, fa lo ka bo lo nneile ya Seesemane ke ka bo ke sa e tsaya mme go gontle go nna le yone ka puo ya me.”
Ka August 2014, re ne ra oketsa dikgatiso tsa Se-Wales tse di mo jw.org. Seo se ne sa dira gore palo ya batho ba ba balang dikgatiso tsa Se-Wales e menagane gabedi mo kgweding eo.
“Re Bua Puo e le Nngwe”
Fa Jesu a sena go tlhalosetsa barutwa ba gagwe ba babedi Dikwalo, ba ne ba re: “A dipelo tsa rona di ne tsa se ka tsa tuka fa a ne a ntse a bua le rona mo tseleng, fa a ne a ntse a re bulela Dikwalo ka botlalo?” (Luke 24:32) Gantsi boammaaruri jo bo mo Baebeleng bo fetola botshelo jwa motho fa a bo utlwa ka puo e a e antseng.
Monna yo o bidiwang Emyr, go tswa kwa Wales, o nyetse Mosupi wa ga Jehofa mme ga a ke a ya go obamela le mosadi wa gagwe. O ne a tsalana le Mosupi mongwe yo o bidiwang Russell. Emyr o tlhalosa jaana ka se se mo fetotseng mogopolo: “Ke ne ka simolola go tsaya tsia kgang ya go ithuta Baebele fa Russell a ne a ntletse ka buka ya Totatota Baebele e Ruta Eng? * O ne a e nnaya a bo a nthaya a re, ‘Buka eno ke ya Se-Wales. Re tla simolola gone jaanong go e ithuta mmogo.’” Goreng Emyr a ne a se ka a okaoka go ithuta le Russell? A re ke ka gonne ba bua puo e le nngwe, ba tswa mo setsong se le sengwe gape ba a tlhaloganyana. Pelo ya ga Emyr e ne e “tuka” fa a ntse a ithuta ka Se-Wales ka gonne o ne a tlhaloganya se a neng a se ithuta.
Basupi ba ga Jehofa ba tla nna ba thusa batho go ithuta ka Modimo ka puo e ba e antseng, ka puo e e ba amang pelo.


text:
TSOGANG! February 2014 | Kafa o ka Dirisang Nako ya Gago ka Botlhale ka Teng
Fa nako e ile, e etse ruri. Sekaseka ditsela tse nnè tse di thusitseng batho ba le bantsi go dirisa nako ya bone mo dilong tse di botlhokwatlhokwa mo botshelong.
Ditiragalo Tsa Lefatshe
E bua ka: go tsenngwa ga dinaka tsa tlou ka bokukuntshwane kwa Malaysia, go se ikanngwe ga kereke kwa Italy, malwetse mo Afrika le go betšha ga bana kwa Australia.
THE BIBLE'S VIEWPOINT
Go Buisana le Meya
Batho ba le bantsi ba leka go buisana le baswi, mme Baebele ya reng ka seo?
SETLHOGO SA KA FA NTLE
Kafa o ka Dirisang Nako ya Gago ka Botlhale ka Teng
Tsela nngwe ya go dirisa nako ya gago sentle ke ka go sekaseka botshelo jwa gago mo dintlheng tse pedi. Ke dife tseo?
POTSOLOTSO
Moitse wa Biotechnology o Tlhalosa Tumelo ya Gagwe
Fa Dr. Hans Kristian Kotlar a ithuta ka thulaganyo ya mmele wa motho ya go lwantsha malwetse o ne a simolola go ipotsa gore botshelo bo simologile jang. Go ithuta Baebele go ne ga araba dipotso tsa gagwe jang?
TSA MALOBA
Constantine
Bona kafa ditiro tsa ga Constantine tsa dipolotiki le tsa bodumedi di neng tsa ama ditumelo tsa dikereke di le dintsi gompieno ka teng.
GO THUSA LELAPA
Fa Morwadio wa Mosha a Gateletswe mo Maikutlong
Basetsana ba le bantsi ba fekeediwa ke diphetogo tse di ba diragalelang. Batsadi ba ka ba thusa jang go lepalepana le go gatelelwa mo maikutlong?
A GO TLHAMILWE?
Lobone Lwa Sebonesanawa sa Photuris
Tshenekegi eno e nnyennye e tlhotlheleditse borasaense jang go dira di-LED tse di bonesang botoka, tse di dirisiwang go dira didirisiwa tse dintsi tsa eleketeroniki?
Tse Dingwe
A o Tshwenyegile Thata ka Ditebego Tsa Gago?
Fa o sa kgotsofalele ditebego tsa mmele wa gago, o ka dira jang gore o itebe ka tsela e e tshwanetseng?
Tsala ya Mmatota ke Efe?
Ditsala tsa maaka di dintsi, mme o ka bona ya mmatota jang?
Ke Tshwanetse go Itse Eng ka go Romela Melaetsa e e Hepisang ka Founo?
A o nna o patelediwa go romela ditshwantsho tse di hepisang ka founo? Ditlamorago tsa go romela ditshwantsho tse di hepisang ka founo ke dife? A ke tsela fela e e seng kotsi ya go bontsha mongwe gore o a mo kgatlhegela?
Basha ba Bua ka go Tshela ka Tsela e e Siametseng Botsogo
A o fitlhela go le thata go ja sentle le go ikatisa? Mo bidiong eno e khutshwane basha ba tlotla ka gore ba dira eng gore ba nne ba na le botsogo jo bo siameng.
Moshe o Golela Kwa Egepeto
Ke eng fa mmaagwe Moshe a ne a mo fitlha mo Nokeng ya Nile? Ithute mo go oketsegileng ka ga Moshe, ba lelapa la gagwe le ka morwadia Faro.


text:
POLELO 85
Jesu o Tsholelwa mo Bonnong Jwa Diphologolo
A O ITSE gore leseanyana leno ke mang? Ke Jesu. O sa tswa go tsholelwa mo setaleng. Setale ke mo diphologolo di nnang gone. Marea o laditse Jesu mo diesele le diphologolo tse dingwe di jelang gone. Mme gone, ke ka ntlha yang fa Marea le Josefa ba le mono le diphologolo? Leno ga se lefelo le ngwana a ka tsholelwang mo go lone, a ga go jalo?
Ee, go ntse jalo. Leno ke lebaka la go bo ba le mono: Mmusi wa Roma e bong Kaesara Aguseto, o dirile molao wa gore mongwe le mongwe a boele kwa motseng o a tsholetsweng kwa go one go ya go ikwadisa mo bukeng. Josefa o ne a tsholelwa gone mo Bethelehema. Mme fa ene le Marea ba goroga, ga ba a ka ba bona marobalo gope. Ka jalo, ba ne ba tshwanelwa ke go tla fano mo diphologolo di nnang teng. Mo go lone letsatsi leo Marea o ne a tshola Jesu! Le fa go ntse jalo, o kgona go bona gore ngwana yono ga a na mathata.
A o bona badisa ba ba tlang go bona Jesu? Ba ne ba le kwa nageng bosigo ba disitse matsomane a bone, mme lesedi le legolo la phatsima go ba dikologa. E ne e le moengele! Badisa ba ne ba tshogile fela thata. Mme moengele a ba raya a re: ‘Lo se ka lwa boifa! Ke lo tshwaretse dikgang tse di molemo. Gompieno mo Bethelehema, lo tsaletswe Keresete yo e leng Morena. O tla boloka batho! Lo tla mo fitlhela a apesitswe matsela e bile a laditswe mo bojelong jwa diphologolo.’ Ka tshoganyetso fela baengele ba le bantsi ba ne ba tla mme ba galaletsa Modimo. Ka jalo, gone fela foo badisa ba ne ba itlhaganela go ya go batla Jesu, mme jaanong ba mmone.
A o itse gore ke ka ntlha yang fa Jesu a kgethegile thata jaana? A o itse gore tota ke mang? A o sa ntse o gopola gore mo polelong ya ntlha ya buka eno re ne ra bolelelwa ka morwa wa motsalwapele wa Modimo? Morwa yono o ne a bereka le Jehofa ba dira magodimo le lefatshe le dilo tse dingwe. Ke ene Jesu!
Jehofa o ne a tsaya botshelo jwa ga Morwawe kwa legodimong mme a bo tsenya mo mpeng ya ga Marea. Ka yone nako eo, ngwana o ne a simolola go gola mo mpeng ya ga Marea fela jaaka bana ba bangwe ba gola mo dimpeng tsa bommaabone. Le fa go ntse jalo, ngwana yono e ne e le Morwa Modimo. La bofelo Jesu o ne a tsholelwa mo bonnong jono jwa diphologolo mo Bethelehema. A jaanong o bona gore ke eng fa baengele ba ne ba itumeletse go bo ba kgona go bolelela batho gore Jesu o tshotswe?


text:
Baebele ya Reng ka go Nyalana Kgotsa go Ratana ga Batho ba Bong jo bo Tshwanang?
KGANG ya manyalo a batho ba bong jo bo tshwanang e sa ntse e le kgang ya moruthutha mo dinageng di le dintsi. Mme kwa United States, ka 2015, Kgotlatshekelo ya Makgaolakgang e ne ya ntsha taelo ya gore manyalo a batho ba bong jo bo tshwanang a nne ka fa molaong mo nageng eo yotlhe. Go tswa foo, batho ba le bantsi ba ne ba dira dipatlisiso ka kgang eo mo Internet. Potso e e neng e bodiwa thata ke go re: “Baebele ya reng ka go nyalana ga batho ba bong jo bo tshwanang?”
Baebele ga e bue sepe ka ditshwanelo tsa semolao tsa go nyalana ga batho ba bong jo bo tshwanang. Mme potso ya botlhokwa ke go re, Baebele ya reng ka go nyalana kgotsa go ratana ga batho ba bong jo bo tshwanang?
Batho ba le bantsi ga ba sekaseke se Baebele e se buang ka kgang eno, le fa go ntse jalo, ba akanya gore ba itse karabo ya potso eo, mme gone dikarabo tsa bone di a ganetsana. Bangwe ba re Baebele e kgatlhanong le go ratana ga batho ba bong jo bo tshwanang. Ba bangwe ba re taelo ya Baebele ya gore o “rate moagelani wa gago,” e raya gore re tshwanetse go dumalana le boitshwaro bongwe le bongwe jwa thobalano.—Baroma 13:9.
BAEBELE YA RENG?
Ke kgopolo efe mo go tseno e o akanyang gore e boammaaruri?
Baebele e kgatlhanong le dilo tse di dirwang ke batho ba bong jo bo tshwanang ba ba ratanang.
Baebele e dumalana le dilo tse di dirwang ke batho ba bong jo bo tshwanang ba ba ratanang.
Baebele e re rotloetsa gore re tlhoe batho ba bong jo bo tshwanang ba ba ratanang.
DIKARABO:
BOAMMAARURI. Baebele ya re ‘banna ba ba robalanang le banna ga ba na go rua bogosi jwa Modimo.’ (1 Bakorintha 6:9, 10) Kgang eno e akaretsa le basadi.—Baroma 1:26.
MAAKA. Baebele ya re thobalano e tshwanetse go dirwa fela ke monna le mosadi ba ba nyalaneng.—Genesise 1:27, 28; Diane 5:18, 19.
MAAKA. Le fa Baebele e le kgatlhanong le dilo tse di dirwang ke batho bong jo bo tshwanang ba ba ratanang, ga e re kgothaletse gore re ba tlhaole, re ba tlhasele kgotsa re ba tshware makgwakgwa.—Baroma 12:18. [1]
Basupi ba ga Jehofa ba Dumela Eng?
Basupi ba ga Jehofa ba dumela gore melao ya Baebele e e malebana le boitshwaro e gaisa melao yotlhe e e leng teng mme ba tlhopha go e ikobela. (Isaia 48:17) [2] Seno se raya gore Basupi ba ga Jehofa ba kgatlhanong le boitsholo jo bo sa siamang jwa thobalano, go akaretsa le go ratana kgotsa go nyalana ga batho ba bong jo bo tshwanang. (1 Bakorintha 6:18) [3] Eno ke tsela ya botshelo e Basupi ba tlhophang go tshela ka yone, e bile ba na le tshwanelo ya go dira jalo.
Basupi ba ga Jehofa ba leka go latela molao wa Baebele o o reng re tshware batho ka tsela e re batlang gore ba re tshware ka yone
Mme gone, Basupi ba ga Jehofa ba leka ka natla go ‘latelela go nna le kagiso le batho botlhe.’ (Bahebera 12:14) Le fa Basupi ba ga Jehofa ba le kgatlhanong le dilo tse di dirwang ke batho ba bong jo bo tshwanang ba ba ratanang, ga ba pateletse ba bangwe gore ba dumalane le bone, ga ba nne le seabe mo go tlhaseleng batho bano e bile ga ba itumele fa ba utlwa gore ba a tlhaselwa. Basupi ba ga Jehofa ba leka ka natla go latela Molao wa gore ba tshware ba bangwe fela jaaka ba batla gore le bone ba ba tshware.—Mathaio 7:12.
A Baebele e Kgothaletsa Tlhaolele?
Batho bangwe ba ka nna ba re Baebele e kgothaletsa tlhaolele kgatlhanong le batho ba bong jo bo tshwanang ba ba ratanang le gore batho ba ba tshelang ka melao ya Baebele ba gana dikgopolo tsa ba bangwe. Batho bano ba re: ‘Baebele e kwadilwe ka nako ya fa batho ba ne ba sa akanyetse dilo tse dingwe tse ba sa di tlwaelang. Gone jaanong re amogela batho ba ditso le ditšhaba tsotlhe mmogo le ba ba itlhophelang go ratana kgotsa go nyalana le batho ba bong jo bo tshwanang le jwa bone.’ Ba tsaya gore fa o gana go amogela batho ba bong jo bo tshwanang ba ba ratanang, go tshwana le fa o tlhaola batho ka mmala. A mme gone papiso eno e a utlwala? Nnyaa. Ke eng re rialo?
Ka gonne go na le pharologano magareng ga go gana go amogela boitshwaro jwa batho ba bong jo bo tshwanang ba ba ratanang le go ba tlhoa. Baebele e laela Bakeresete gore ba tlotle batho ba mefuta yotlhe. (1 Petere 2:17) [4] Mme seo ga se reye gore Bakeresete ba tshwanetse go amogela mekgwa yotlhe ya boitshwaro.
Ka sekai, a re re o tsaya go goga motsoko go le kotsi e bile go ferosa sebete. O ne o tla dira eng fa o ne o bereka le motho yo o gogang? A batho ba ne ba tla tsaya gore o ikakanyetsa o le nosi ka gonne o sa rate go goga? A kgang ya go bo a goga mme wena o sa goge e bontsha gore o a mo tlhaola? Fa modirimmogo yono a ne a ka go pateletsa gore o fetole tsela e o lebang go goga ka yone, a seno se tla bo se sa bontshe gore ga a go akanyetse?
Basupi ba ga Jehofa ba tshela ka melao ya boitsholo e e mo Baebeleng. Ga ba amogele dilo tse Baebele e di kgalang. Le fa go ntse jalo, ga ba sotle batho ba ba sa lebeng dilo jaaka bone e bile ga ba ba tshware makgwakgwa.
A se Baebele e se Rutang ke Bosetlhogo?
Go tweng ka batho ba ba eletsang go ratana le batho ba bong jo bo tshwanang le jwa bone? A ba tshotswe ba ntse jalo? Fa go le jalo, a e tla bo e le bosetlhogo fa re re go phoso fa ba eletsa go latela dikeletso tsa bone?
Baebele ga e bue sepe ka kgang ya gore go tla jang gore motho a eletse go ratana le motho wa bong jo bo tshwanang le jwa gagwe mme gone e a dumalana gore batho bangwe ba na le dikeletso tse di tseneletseng. Le fa go ntse jalo, Baebele ya re fa re batla go itumedisa Modimo, re tshwanetse go tlhoa mekgwa mengwe, e e akaretsang go ratana ga batho ba bong jo bo tshwanang.—2 Bakorintha 10:4, 5.
Batho bangwe ba ka nna ba re Baebele e setlhogo. Mme ba bua jalo ka gonne ba akanya gore re tshwanetse go dira sengwe le sengwe se re eletsang go se dira kgotsa gore dikeletso tsa rona tsa thobalano di maatla thata jaana mo re sa kgoneng go di laola. Baebele yone e bontsha gore batho ba kgona go laola dikeletso tsa bone. Ga re tshwane le diphologolo ka gonne re kgona go itlhophela go sa laolwe ke maikutlo a rona.—Bakolosa 3:5. [5]
Akanya ka sekai seno: Baitseanape bangwe ba re mekgwa mengwe e e jaaka go galefa, e ka tswa e bakwa ke dilo dingwe tsa tlholego. Le fa gone Baebele e sa tlhalose gore go galefa go amana le dilo tsa tlholego, e tlhalosa gore go na le batho ba ba “tlwaetseng go nna bogale” le ba ba “sekametseng mo tšararegong.” (Diane 22:24; 29:22) Gape Baebele ya re: “Tlogela bogale mme o lese tšararego.”—Pesalema 37:8; Baefeso 4:31.
Ke batho ba le mmalwa fela ba ba tla ganetsanang le kgakololo eo kgotsa ba ba tla reng e setlhogo mo bathong ba ba nang le bothata jwa go galefa. Tota e bile, bone baitseanape bano ba ba dumelang gore go galefa go mo mading, le bone ba leka ka natla go thusa batho bao go laola kgalefo eo.
Basupi ba ga Jehofa le bone ba thusa batho go tila boitshwaro bongwe le bongwe jo bo kgatlhanong le melao ya Baebele go akaretsa le go tlhakanela dikobo pele ga lenyalo. Mo maemong ano otlhe, kgakololo eno ya Baebele e botlhokwa: “Mongwe le mongwe wa lona a itse kafa a ka tsholang . . . [mmele wa gagwe ka gone o le boitshepo e bile o tlotlega] e seng mo go eletseng tlhakanelodikobo ka bopelotshetlha.”—1 Bathesalonika 4:4, 5.
“Bangwe ba Lona Ba ne Ba Ntse Jalo”
Mo lekgolong la ntlha la dingwaga, batho ba ba neng ba batla go nna Bakeresete ba ne ba godisitswe ka ditsela tse di sa tshwaneng, ka jalo, bangwe ba bone ba ne ba tlhoka go dira diphetogo tse dikgolo mo matshelong a bone. Ka sekai, Baebele e bua ka “bagokafadi, . . . baobamedi ba medingwana, . . . baakafadi, . . . banna ba ba beetsweng maikaelelo a e seng a tlholego, . . . le banna ba ba robalang le banna,” mme go tswa foo, ya re: “Bangwe ba lona ba ne ba ntse jalo.”—1 Bakorintha 6:9-11.
Fa Baebele e re “bangwe ba lona ba ne ba ntse jalo,” a e raya gore batho ba ba sa tlholeng ba ratana le batho ba bong jo bo tshwanang le jwa bone ba ka se tsamaye ba nna le dikeletso tseo gape? Go ka tswa go se jalo ka gonne Baebele ya re: “Nnang lo tsamaye ka moya mme ga lo na go diragatsa keletso epe ya senama ka gope.”—Bagalatia 5:16.
Ela tlhoko gore Baebele ga e re Mokeresete ga a kitla a nna le dikeletso tseo tse di sa siamang. Go na le moo, ya re Mokeresete o tla itirela tshwetso ya gore a o tla kgotsofatsa keletso eo kana jang. Bakeresete ba ithuta go laola dikeletso tseo e seng go nna ba akantse ka tsone mo ba feleletsang ba di dira.—Jakobe 1:14, 15. [6]
Baebele e bontsha gore go na le pharologano fa gare ga go eletsa sengwe le go se dira. (Baroma 7:16-25) Motho yo o nang le keletso e e maatla ya go batla go ratana le mongwe wa bong jo bo tshwanang le jwa gagwe, a ka laola se a akanyang ka sone fela jaaka a ne a ka laola keletso epe fela e e sa siamang go akaretsa le tshekamelo ya go galefa, go akafala le go nna pelotshetlha.—1 Bakorintha 9:27; 2 Petere 2:14, 15.
Le fa Basupi ba ga Jehofa ba tshela go ya ka melao ya boitsholo e e mo Baebeleng, ga ba pateletse batho ba bangwe gore ba lebe dilo jaaka ba di leba. Gape ga ba fetole melao e e sireletsang ditshwanelo tsa batho ba ba sa tsheleng jaaka bone. Molaetsa wa Basupi ba ga Jehofa o molemo thata e bile ba itumelela go o bolelela batho ba ba batlang go reetsa.—Ditiro 20:20.
^ 1. Baroma 12:18: “Agisanang le batho botlhe.”
^ 2. Isaia 48:17: “Nna Jehofa, ke Modimo wa gago, Yo ke go rutang gore o solegelwe molemo.”
^ 3. 1 Bakorintha 6:18: “Tshabang kgokafalo.”
^ 4. 1 Petere 2:17: “Tlotlang batho ba mefuta yotlhe.”
^ 5. Bakolosa 3:5: “Jalo, bolayang ditokololo tsa lona tsa mmele tse di mo lefatsheng ka ga kgokafalo, boitshekologo, keletso ya tlhakanelodikobo.”
^ 6. Jakobe 1:14, 15: “Mongwe le mongwe o lekwa ka go gogelwa a ba a hepisiwa ke keletso ya gagwe. Go tswa foo keletso, fa e sena go emera, e tshola boleo.”


text:
JANUARY 24, 2018
DIKGANG TSA LEFATSHE LOTLHE
Kenneth Cook o Tlhomilwe go Nna Leloko la Setlhopha se se Laolang
Mo mosong wa letsatsi la Laboraro January 24, 2018, go ile ga dirwa kitsiso kwa Bethele ya United States le ya kwa Canada gore Mokaulengwe Kenneth Cook o tlhomilwe go nna leloko la Setlhopha se se Laolang sa Basupi ba ga Jehofa. Pele ga kitsiso eo, Mokaulengwe Cook e ne e le mothusi mo Komiting ya Bakwadi.
Mokaulengwe Cook o simolotse go nna mmulatsela ka September 1, 1982 a bo a ya go direla kwa lekaleng la United States ka October 12, 1984. Gone jaanong bakaulengwe ba ba tloditsweng ba Setlhopha se se Laolang ba robedi.
Re rapela gore Jehofa a ka tswelela a thusa Setlhopha se se Laolang fa ba ntse ba okametse tiro ya Basupi ba ga Jehofa mo lefatsheng lotlhe.—1 Bathesalonika 5:12, 13.
Babegadikgang ba ka Ikgolaganya le:
Kwa Ntlokgolong: David A. Semonian, wa Ofisi ya Tshedimosetso mo nomorong ya +1-845-524-3000


text: Go mokaedi wa Dithunya tsa Masoma. Ya bomorwa Kora. Masekile. Pina ya basadi ba ba rategang.45 Pelo ya me e tsositswe ke kgang e e monate.+Ka re: “Ditiro tsa me di mabapi le kgosi.”+E kete loleme lwa me e ka nna pene e e setang+ ya mokwalolodi yo o setswerere.+2 Ruri o montle go feta bomorwa batho.+Bontle jo bo kgatlhang bo tshetswe mo dipounameng+ tsa gago.Ke gone ka moo Modimo a go segofaditseng ka bosakhutleng.+3 Gatlha tšhaka+ ya gago mo seropeng sa gago, wena yo o thata,+Ka seriti sa gago le bontlentle jwa gago.+4 Mme mo bontlentleng jwa gago tswelela o atlega;+Palama ka ntlha ya boammaaruri le boikokobetso le tshiamo,+Mme seatla sa gago sa moja se tla go ruta dilo tse di boitshegang.+5 Metswi ya gago e bogale—ditšhaba di nna di wa kafa tlase ga gago+—Mo pelong ya baba ba kgosi.+6 Modimo ke setulo sa gago sa bogosi ka bosakhutleng, le eleng ka bosaengkae;+Lore lwa segosi lwa bogosi jwa gago ke lore lwa segosi lwa thokgamo.+7 O ratile tshiamo+ mme o tlhoile boikepo.+Ke gone ka moo Modimo, Modimo wa gago,+ a go tloditseng+ ka leokwane la boitumelo+ go gaisa balekane ba gago.+8 Diaparo tsa gago tsotlhe ke mera le mokgwapha le kasia;+Diletswa tsa megala di go ipedisitse go tswa kwa ntlong e kgolo ya segosi ya lonaka lwa tlou.+9 Bomorwadia+ dikgosi ke bangwe ba basadi ba gago ba ba tlhwatlhwakgolo.Mohumagadi+ wa kgosi o eme fa seatleng sa gago sa moja a apere gouta ya Ofire.+10 Reetsa, wena morwadi, o bone, mme o sekege tsebe;Mme o lebale batho ba gaeno le ntlo ya ga rrago.+11 Mme kgosi e tla tlhologelelwa bontle+ jwa gago,Gonne ke morena+ wa gago,Ka jalo e ikobele.+12 Morwadia Ture le ene ka mpho+—Ba e leng bahumi mo bathong ba tla nolofatsa sefatlhego sa gago.+13 Morwadia kgosi o a galalela mo ntlong;+Diaparo tsa gagwe di kgabisitswe ka gouta.14 O tla tlisiwa kwa kgosing a apere diaparo tse di logilweng.+Makgarebane a a mo mokolokong wa gagwe e le balekane ba gagwe a tlisiwa kwa go wena.+15 Ba tla tlisiwa ka go ipela le boipelo;Ba tla tsena mo ntlong ya segosi ya kgosi.16 Mo boemong jwa borragomogologolwane+ go tla nna le bomorwao,+Ba o tla ba tlhomang e le dikgosana mo lefatsheng lotlhe.+17 Ke tla umaka leina la gago mo dikokomaneng tsotlhe tse di tlang.+Ke gone ka moo ditšhaba di tla go bakang ka bosakhutleng, le eleng ka bosaengkae.


text: 7 Jaanong ga diragala mo letsatsing le Moshe a neng a fetsa go tlhoma motlaagana+ ka lone gore a o tlotse+ a ba a o itshepise le dithoto tsotlhe tsa one le sebeso le dilwana tsotlhe tsa sone. A di tlotsa jalo a ba a di itshepisa.+2 Morago ga moo dikgosana tsa Iseraele,+ ditlhogo tsa ntlo ya borraabone, tsa ntsha neo,+ bone e le dikgosana tsa ditso e bile ba okametse ba ba kwadisitsweng,3 mme ba tlisa tshupelo ya bone fa pele ga ga Jehofa, dikoloi di le thataro tse di bipilweng le dikgomo di le lesome le bobedi, koloi e le nngwe e le ya dikgosana tse pedi le poo go mongwe le mongwe wa bone; mme ba di isa fa pele ga motlaagana.4 Foo Jehofa a raya Moshe a re:5 “Di tseye mo go bone, e re ka di tshwanetse go tsweledisa tirelo ya mogope wa bokopanelo, mme o di neye Balefi, mongwe le mongwe go lekana le tirelo ya gagwe.”6 Ka jalo Moshe a tsaya dikoloi le dikgomo mme a di naya Balefi.7 A naya bomorwa Gereshone dikoloi tse pedi le dikgomo di le nnè go lekana le tirelo ya bone,+8 mme a naya bomorwa Merari dikoloi di le nnè le dikgomo di le robedi go lekana le tirelo ya bone,+ kafa tlase ga taolo ya ga Ithamare morwa moperesiti Arone.+9 Mme a se ka a naya bomorwa Kohathe sepe, ka gonne ba ne ba dira tirelo ya mo lefelong le le boitshepo.+ Ba ne ba sikara ka legetla.+10 Jaanong dikgosana tsa ntsha neo ya tsone fa go ne go kgakolwa+ sebeso mo letsatsing la go tlodiwa ga sone, mme dikgosana tsa tswelela ka go isa tshupelo ya tsone fa pele ga sebeso.11 Ka jalo Jehofa a raya Moshe a re: “Kgosana e le nngwe mo letsatsing le lengwe le kgosana e nngwe mo letsatsing le lengwe ke tsela e ba tla isang tshupelo ya bone ka yone ya go kgakolwa ga sebeso.”+12 Jaanong yo o neng a isa tshupelo ya gagwe mo letsatsing la ntlha e ne e le Nashone+ morwa Aminadabe wa lotso lwa Juda.13 Mme tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo,+ tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+14 senwelo se le sengwe sa gouta sa dishekele di le lesome, se tletse maswalo;+15 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+16 potsane e le nngwe ya tshupelo ya boleo;+17 le dikgomo tse pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Nashone morwa Aminadade.+18 Mo letsatsing la bobedi Nethanele+ morwa Suare, kgosana ya ga Isakare, a isa neo.19 E le tshupelo ya gagwe, o ne a isa sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+20 senwelo se le sengwe sa gouta sa dishekele di le lesome, se tletse maswalo;21 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, ya tshupelo e e fisiwang;+22 potsane e le nngwe ya tshupelo ya boleo;+23 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Nethanele morwa Suare.24 Mo letsatsing la boraro ga bo go na le kgosana ya bomorwa Sebulone, Eliabe+ morwa Helone.25 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;26 senwelo se le sengwe sa gouta sa dishekele di le lesome, se tletse maswalo;27 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+28 potsane e le nngwe ya tshupelo ya boleo;+29 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Eliabe morwa Helone.+30 Mo letsatsing la bonè ga bo go na le kgosana ya bomorwa Rubene, Elisure+ morwa Shedeure.31 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+32 senwelo se le sengwe sa gouta sa dishekele di le lesome, se tletse maswalo;33 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+34 potsane e le nngwe ya tshupelo ya boleo;+35 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Elisure morwa Shedeure.+36 Mo letsatsing la botlhano ga bo go na le kgosana ya bomorwa Simeone, Shelumiele+ morwa Surishadai.37 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+38 senwelo se le sengwe sa gouta sa dishekele di le lesome, se tletse maswalo;39 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+40 potsane e le nngwe ya tshupelo ya boleo;+41 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Shelumiele morwa Surishadai.+42 Mo letsatsing la borataro ga bo go na le kgosana ya bomorwa Gada, Eliasafe+ morwa Duele.43 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+44 senwelo se le sengwe sa gouta sa dishekele di le lesome, se tletse maswalo;+45 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+46 potsane e le nngwe ya tshupelo ya boleo;+47 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Eliasafe morwa Duele.+48 Mo letsatsing la bosupa ga bo go na le kgosana ya bomorwa Eferaime, Elishama+ morwa Amihude.49 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+50 senwelo se le sengwe sa gouta sa dishekele di le lesome, se tletse maswalo;51 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+52 potsane e le nngwe ya tshupelo ya boleo;+53 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Elishama morwa Amihude.+54 Mo letsatsing la borobedi ga bo go na le kgosana ya bomorwa Manase, Gamaliele+ morwa Pedasure.55 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+56 senwelo se le sengwe sa gouta sa dishekele di le lesome, se tletse maswalo;+57 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+58 potsane e le nngwe ya tshupelo ya boleo;+59 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Gamaliele morwa Pedasure.+60 Mo letsatsing la borobongwe ga bo go na le kgosana+ ya bomorwa Benjamine, Abidane+ morwa Gideoni.61 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+62 senwelo se le sengwe sa gouta sa dishekele di le lesome, se tletse maswalo;63 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+64 potsane e le nngwe ya tshupelo ya boleo;+65 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Abidane morwa Gideoni.+66 Mo letsatsing la bolesome ga bo go na le kgosana ya bomorwa Dana, Ahiesere+ morwa Amishadai.67 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+68 senwelo se le sengwe sa gouta, se tletse maswalo;69 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+70 potsane e le nngwe ya tshupelo ya boleo;+71 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Ahiesere morwa Amishadai.+72 Mo letsatsing la bolesome le bongwe ga bo go na le kgosana ya bomorwa Ashera, Pagiele+ morwa Okerane.73 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+74 senwelo se le sengwe sa gouta sa dishekele di le lesome, se tletse maswalo;+75 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+76 potsane e le nngwe ya tshupelo ya boleo;+77 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Pagiele morwa Okerane.+78 Mo letsatsing la bolesome le bobedi ga bo go na le kgosana ya bomorwa Nafetali, Ahira+ morwa Enane.79 Tshupelo ya gagwe e ne e le sejana se le sengwe sa selefera, selekanyo sa bokete jwa sone e le dishekele di le lekgolo le masome a mararo, mogopo o le mongwe wa selefera wa dishekele di le masome a supa ka shekele ya lefelo le le boitshepo, tsoopedi di tletse bupi jo bo boleta jo bo kolobeditsweng ka leokwane jwa tshupelo ya dijo tsa ditlhaka;+80 senwelo se le sengwe sa gouta sa dishekele di le lesome, se tletse maswalo;+81 powana e le nngwe, phelefu e le nngwe, kwanyana e le nngwe e tonanyana e e mo ngwageng wa yone wa ntlha, go nna tshupelo e e fisiwang;+82 potsane e le nngwe ya tshupelo ya boleo;+83 le dikgomo di le pedi tsa setlhabelo sa kabalano,+ diphelefu di le tlhano, diphoko di le tlhano, dikwanyana di le tlhano tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya ga Ahira morwa Enane.+84 Eno e ne e le tshupelo ya go kgakolwa+ ga sebeso mo letsatsing la go tlodiwa ga sone, ya dikgosana+ tsa Iseraele: dijana di le lesome le bobedi tsa selefera, megopo+ e le lesome le bobedi ya selefera, dinwelo di le lesome le bobedi tsa gouta;85 dishekele di le lekgolo le masome a mararo go sejana sengwe le sengwe sa selefera, le di le masome a supa go mogopo mongwe le mongwe, selefera yotlhe ya dijana e le dishekele di le dikete tse pedi makgolo a le manè ka shekele ya lefelo le le boitshepo;+86 dinwelo di le lesome le bobedi tsa gouta+ di tletse maswalo sengwe le sengwe sa tsone e le dishekele di le lesome ka shekele ya lefelo le le boitshepo, gouta yotlhe ya dinwelo e le dishekele di le lekgolo le masome a mabedi;87 diruiwa tsotlhe tsa tshupelo e e fisiwang+ e le dipoo di le lesome le bobedi, diphelefu di le lesome le bobedi, dikwanyana di le lesome le bobedi tse ditonanyana nngwe le nngwe ya tsone e na le ngwaga o le mongwe le ditshupelo tsa tsone tsa dijo tsa ditlhaka,+ le dipotsane di le lesome le bobedi tsa tshupelo ya boleo;+88 mme diruiwa tsotlhe tsa setlhabelo sa kabalano+ e le dipoo di le masome a mabedi le bonè, diphelefu di le masome a marataro, diphoko di le masome a marataro, dikwanyana di le masome a marataro tse ditonanyana nngwe le nngwe ya tsone e na le ngwaga o le mongwe. Eno e ne e le tshupelo ya go kgakolwa ga sebeso+ fa se sena go tlodiwa.+89 Jaanong le fa e le leng fela fa Moshe a tsena mo mogopeng wa bokopanelo go ya go bua le ene,+ o ne a utlwa lentswe le tlotla le ene le tswa mo godimo ga sekhurumelo+ se se neng se le mo godimo ga letlole la tshupo, le tswa mo gare ga ditšheruba tse pedi;+ mme a bue le ene.


text: 10 Morago ga dilo tseno Morena a tlhaola ba bangwe ba le masome a supa+ mme a ba romela ka bobedi le bobedi+ pele ga gagwe kwa motseng mongwe le mongwe le lefelo koo ene ka boene a neng a tlile go tla gone.2 Mme a ba raya a re: “Thobo+ e kgolo, eleruri, mme badiri+ ba mmalwa. Jalo kopang+ Mong wa thobo gore a romele badiri+ mo thobong ya gagwe.3 Tsamayang. Bonang! Ke lo roma jaaka dikwanyana+ mo gare diphiri.4 Lo se ka lwa tshola sekgwama, le fa e le kgetsana ya dijo,+ le fa e le bompaatšhane, gape lo se ka lwa tlamparela+ ope fa lo dumedisa mo tseleng.5 Gongwe le gongwe fela koo lo tsenang mo ntlong gone buang pele lo re, ‘A ntlo eno e nne le kagiso.’+6 Mme fa tsala ya kagiso e le gone, kagiso ya lona e tla nna mo go ene.+ Mme fa e seyo, e tla boela mo go lona.+7 Jalo nnang mo ntlong eo,+ lo ja e bile lo nwa dilo tse ba di lo nayang,+ gonne modiri o tshwanelwa ke dituelo tsa gagwe.+ Lo se ka lwa fuduga lo tswa mo ntlong e nngwe lo ya kwa ntlong e nngwe.+8 “Gape, gongwe le gongwe fela koo lo tsenang mo motseng gone mme ba lo amogela, jang dilo tse di bewang fa pele ga lona,9 lo bo lo alafe+ babobodi ba ba mo go one, mme lo tswelele lo ba bolelela lo re, ‘Bogosi+ jwa Modimo bo lo atametse.’10 Mme gongwe le gongwe fela koo lo tsenang mo motseng gone mme ba sa lo amogele,+ tswelang kwa ditseleng tsa one tse di atlhameng mme lo re,11 ‘Le e leng lorole lo lo ngaparetseng dinao tsa rona mo motseng wa lona re a lo lo phimolela.+ Le fa go ntse jalo, nnang lo gopotse seno, gore bogosi jwa Modimo bo atametse.’12 Ke a lo bolelela ka re go tla itshokelwa segolo ke Sodoma+ mo letsatsing leo go na le motse oo.13 “A bo go latlhega wena, Korasina!+ A bo go latlhega wena, Bethesaida!+ ka gonne fa ditiro tse di maatla tse di diragetseng mo go lona di ne di diragetse kwa Ture le Sidona, ba ka bo ba ikwatlhaile bogologolo tala ba ntse ka letsela la kgetsi le mo meloreng.+14 Ka gone go tla itshokelwa segolo ke Ture le Sidone mo katlholong go na le lona.+15 Mme wena, Kaperenama, a gongwe o tla godisediwa kwa legodimong?+ O tla fologela kwa Hadese!+16 “Yo o lo reetsang+ o reetsa le nna. Mme yo o lo itlhokomolosang o itlhokomolosa le nna. Mo godimo ga moo, yo o intlhokomolosang o itlhokomolosa+ le yo o nthometseng.”17 Foo ba ba masome a supa ba boa ka boipelo, ba re: “Morena, le e leng madimona a bewa mo taolong+ ya rona ka tiriso ya leina la gago.”18 Foo a ba raya a re: “Ke ne ka simolola go bona Satane a setse a ole+ jaaka logadima go tswa kwa legodimong.19 Bonang! Ke lo neile taolo ya go gatakela kafa tlase ga dinao dinoga+ le diphepheng,+ le maatla otlhe a mmaba,+ mme ga go sepe se se tla lo utlwisang botlhoko le fa e le ka gope.20 Le fa go ntse jalo, lo se ka lwa ipelela seno, gore meya e dirwa gore e nne mo taolong ya lona, mme ipeleng ka gonne maina+ a lona a kwadilwe kwa magodimong.”21 Mo go yone nako eo a ipela thata+ mo moyeng o o boitshepo a ba a re: “Ke go baka phatlalatsa, Rara, Morena wa legodimo le lefatshe, ka gonne o fitlhetse ba ba botlhale+ le ba ba bonokopela dilo tseno ka kelotlhoko, mme o di senoletse masea. Ee, wena Rara, ka gonne go dira jalo e ne ya nna tsela e e amogelwang ke wena.22 Dilo tsotlhe ke di neilwe+ ke Rre, mme gore Morwa ke mang ga go yo o itseng fa e se Rara;+ gape gore Rara ke mang, ga go yo o itseng fa e se Morwa,+ le ene yo Morwa a ratang go mo mo senolela.”23 Foo a retologela kwa barutweng ba ba neng ba le bosi a re: “Go itumela matlho a a bonang dilo tse lo di bonang.+24 Gonne ke lo raya ke re, Baporofeti ba le bantsi le dikgosi ba ne ba eletsa go bona+ dilo tse lo di bonang mme ba se ka ba di bona, le go utlwa dilo tse lo di utlwang mme ba se ka ba di utlwa.”25 Jaanong, bona! monna mongwe yo o itseng Molao+ fela thata a ema, go mo leka, mme a re: “Moruti, ke tla rua botshelo jo bosakhutleng ka go dira eng?”+26 A mo raya a re: “Go kwadilwe eng mo Molaong?+ O bala jang?”27 Fa a araba a re: “‘O rate Jehofa Modimo wa gago ka pelo yotlhe ya gago le ka moya otlhe wa gago le ka nonofo yotlhe ya gago le ka mogopolo otlhe wa gago,’+ le, ‘moagelani wa gago jaaka o ithata.’”+28 A mo raya a re: “O arabile sentle; ‘nna o dire seno mme o tla bona botshelo.’”+29 Mme monna yono, a batla go itshupa e le yo o siameng, a raya Jesu a re: “Ke mang tota yo e leng moagelani wa me?”+30 Fa Jesu a fetola a re: “Monna mongwe o ne a fologa a tswa Jerusalema a ya Jeriko mme a wela mo gare ga dinokwane, tse di neng tsa mo tsola tsa ba tsa mo itaaka, mme tsa tswa tsa tsamaya, di mo tlogela a le gaufi le go swa.31 Jaanong, ga diragala gore moperesiti mongwe a bo a fologa ka tsela eo, mme, e rile a mmona, a feta fela kafa letlhakoreng le lengwe.+32 Molefi le ene ka tsela e e tshwanang, e rile a fitlha mo lefelong leno mme a mmona, a feta fela kafa letlhakoreng le lengwe.+33 Mme Mosamarea+ mongwe yo o neng a tsamaya mo tseleng a tshogana ka a le fa go ene, ya re a mmona, a tlhotlheletsega go tlhomoga pelo.34 Jalo a mo atamela mme a hapa dintho tsa gagwe, a di tshela leokwane le beine.+ Go tswa foo a mo pega mo godimo ga phologolo ya gagwe mme a mo tlisa mo ntlong ya baeti a mo tlhokomela.35 Mme letsatsi le le latelang a ntsha didenario di le pedi, a di naya mong wa ntlo ya baeti, a re, ‘Mo tlhokomele, mme le fa e le eng se o se dirisang mo godimo ga seno, ke tla go duela fa ke boela fano.’36 Ke mang wa ba bararo bano yo mo go wena a bonalang a itirile moagelani+ wa monna yo o neng a wela mo gare ga dinokwane?”37 A re: “Ke ene yo o mo diretseng ka kutlwelobotlhoko.”+ Foo Jesu a mo raya a re: “Tsamaya mme le wena o dire fela jalo.”+38 Jaanong fa ba ntse ba le mo tseleng a tsena mo motsaneng mongwe. Fano mosadi mongwe yo o bidiwang Maratha+ a mo amogela jaaka moeng mo ntlong.39 Mosadi yono gape o ne a na le monnawe yo o bidiwang Marea, le fa go ntse jalo, yono ene o ne a ntse fa dinaong+ tsa Morena mme a nna a reetsa lefoko la gagwe.40 Maratha, kafa letlhakoreng le lengwe, o ne a itewa tsebe+ ke go dira ditiro tse dintsi. Jalo, a atamela mme a re: “Morena, a ga go go re sepe go bo nnake a ntlogetse ke dira dilo ke le nosi?+ Jalo, mmolelele gore le ene a nthuse.”41 Fa Morena a araba a mo raya a re: “Maratha, Maratha, o a tlhobaela+ e bile o tshwenyegile ka dilo tse dintsi.+42 Mme, go tlhokega dilo di sekaenyana+ fela, kgotsa se le sengwe fela. Marea ene o tlhophile karolo e e molemo,+ mme ga e na go tsewa mo go ene.”